title: Angela Nikodinov

text: Nikodinov voitti vuoden 2000 Four Continents -kilpailun. Hän ylsi lisäksi hopealle (2001) ja pronssille (1999).


title: Angela Nikodinov

text: Nikodinov saavutti Yhdysvaltain-mestaruuskilpailuissa kahdesti pronssisijan. Hän joutui vuonna 2005 perheineen auto-onnettomuuteen, jossa hänen äitinsä kuoli. Hän lopetti kilpailun turman jälkeen, mutta on jatkanut valmennustöissä.


title: Alppivuokko

text: Alppivuokko ("Anemone trifolia", syn. "Anemoides trifolia") on monivuotinen, Euroopassa kasvava leinikkikasvi. Se on läheistä sukua valkovuokolle ("A. nemorosa") ja risteytyy sen kanssa helposti. Suomessa alppivuokko on rauhoitettu. Muiden vuokkojen tapaan alppivuokko on myrkyllinen kasvi.


title: Alppivuokko

text: Alppivuokko kasvaa 15–35 cm korkeaksi. Varsi on pysty ja haaraton. Juurakko on suikerteleva ja harmaanvalkoinen. Pitkäruotiset, pitkään säilyvät aluslehdet ovat yksittäin ja eivätkä yleensä ole kukkavarren vieressä. Lehden lapa on pituuttaan leveämpi, kolmiosainen, lehdykät leveähköjä, ehyitä ja sahalaitaisia. Aluslehtiä pienemmät varsilehdet ovat varressa kolmen lehden kiehkurana. Varsilehtien ruoti on 10–30 mm pitkä. Kukka kasvaa tavallisesti yksittäin. Kukkaperä on 6–9 cm pitkä, ja kukka on 30–43 mm leveä. Kukan kehä on teriömäinen. Kehälehtiä on tavallisesti 6–8 kappaletta. Ne ovat kaljuja ja väriltään valkoisia tai vaaleanpunaisia. Heteet ovat valkoisia. Alppivuokko kukkii Suomessa kesäkuussa. Hedelmistö on pysty, ja koostuu 4–6 mm pitkistä, lyhytotaisisa ja karvaisista pähkylöistä.


title: Alppivuokko

text: Alppivuokko muistuttaa valkovuokkoa. Molempien kukka on valkoinen, mutta valkovuokolla kukinnon heteet ovat keltaiset. Suurin ero näiden kahden lajin välillä on lehdissä: alppivuokon lehdet muodostuvat kolmesta ehyestä, sahalaitaisesta lehdykästä, mutta valkovuokolla lehdykät ovat melko syvään liuskoittuneet. Alppivuokon tieteellinen nimi "trifolia" johtuukin tästä lehtien selvästä kolmiosaisuudesta.


title: Alppivuokko

text: Valkovuokon ja alppivuokon risteymiä ("A. nemorosa" x "trifolia") esiintyy lajien yhteisillä kasvupaikoilla.


title: Alppivuokko

text: Alppivuokon levinneisyys rajoittuu Eurooppaan. Suomea lähimmät luonnonvaraiset esiintymät sijaitsevat Itä-Alpeilla, Italiassa, Itävallassa, Unkarissa ja Sloveniassa. Suomesta alppivuokko löydettiin vuonna 1929. Nykyisin lajista tunnetaan Suomessa 12 esiintymää, joten kyseessä ei ole puutarhakarkulainen kuten aluksi arveltiin. Lajin uskotaan tulleen Suomeen jo pian jääkauden jälkeen. Esiintymistä 11 sijaitsee Asikkalan kunnan eteläosissa ja yksi Hollolassa.


title: Alppivuokko

text: Alppivuokko kasvaa Suomessa lehtomaisissa harjumetsissä, etenkin harjukuoppien eli suppien rinteillä.


title: Tatjana Malinina

text: Tatjana Malinina (; s. 28. tammikuuta 1973) on uzbekistanilainen taitoluistelija. Hän saavutti neljännen sijan naisten yksinluistelussa vuoden 1999 maailmanmestaruuskilpailuissa ja voitti samana vuonna ensimmäisen kerran järjesteyt neljän maanosan mestaruuskilpailut ja GP-finaalin.


title: Tatjana Malinina

text: Malinina avioitui taitoluistelija Roman Skornjakovin kanssa vuonna 2000. Hän on moninkertainen Uzbekistanin-mestari ja ylsi vuoden 1998 talviolympialaisissa kahdeksannelle sijalle.


title: Dorian Collaku

text: Dorian Collaku (s. 2. kesäkuuta 1977 Tirana, Albania) on albanialainen moukarinheittäjä. Hän on edustanut maataan useissa aikuisten arvokilpailuissa, mutta taival on katkennut aina karsintoihin. Collakulla on myös Suomen kansalaisuus.


title: Dorian Collaku

text: Collaku edustaa seuratasolla Espoon Tapioita. Hänellä oli edustusoikeus Kalevan kisoihin ja Suomi–Ruotsi-maaotteluun jo ennen Suomen kansalaisuuden saamistaan. Hän on edustanut myös Kuortaneen Kuntoa. Kalevan kisoissa Collaku on sijoittunut parhaimmillaan kolmanneksi Tampereella 2008.


title: Dorian Collaku

text: Collaku on asunut useiden vuosien ajan Suomessa ja on naimisissa suomalaisen vaimonsa kanssa. Hän työskentelee ahtaajana Helsingin satamassa.


title: Osmo Sipari

text: Osmo Artturi Sipari (14. huhtikuuta 1922 Vehkalahti – 22. toukokuuta 2008 Helsinki) oli suomalainen arkkitehti.


title: Osmo Sipari

text: Sipari valmistui arkkitehdiksi Teknillisestä korkeakoulusta vuonna 1951. Valmistuttuaan hän perusti oman arkkitehtitoimiston.


title: Osmo Sipari

text: Siparin varhaisimpia töitä on hänen yhdessä Eero Eerikäisen kanssa suunnittelemansa Sallan kirkko. Sipari ja Eerikäinen voittivat vuoden 1947 arkkitehtikilpailun, joka järjestettiin Lapin sodassa tuhoutuneen kirkon tilalle rakennettavasta uudesta kirkkorakennuksesta. Kirkko vihittiin käyttöön 2. heinäkuuta 1950. Myöhemmin Sipari tuli tunnetuksi nimenomaan koulujen suunnittelijana. Meilahden kansakoulun ja Hyrylän kansakoulun Sipari suunnitteli yhdessä arkkitehti Viljo Revellin kanssa.


title: Osmo Sipari

text: Tunnetuimmat Siparin suunnittelemat asuinrakennukset ovat Helsingin Herttoniemen Asunto Oy Hiihtovuoren kolme tornitaloa. Myös Kuopion Puijonlaakson tornitalot ovat Siparin suunnittelemia.


title: Daisuke Takahashi

text: Daisuke Takahashi (; s. 16. maaliskuuta 1986) on japanilainen taitoluistelija. Hän voitti ensimmäisenä japanilaismiehenä miesten yksinluistelun maailmanmestaruuden vuonna 2010 . Vuonna 2002 hän voitti nuorten yksinluistelun maailmanmestaruuden.


title: Daisuke Takahashi

text: Olympialaisiin Takahashi osallistui kolmesti. Vancouverissa 2010 hän sijoittui kolmanneksi, Šotsissa 2014 kuudenneksi ja Torinossa 2006 kahdeksanneksi. MM-kilpailuista hänellä on vuoden 2010 maailmanmestaruuden lisäksi hopeamitali vuosilta 2007 ja 2012. Neljän maanosan mestaruuskilpailuissa hän voitti kultaa vuosina 2008 ja 2011 sekä hopeaa vuonna 2012 ja pronssia vuonna 2005. Japanin-mestaruuden hän voitti viisi kertaa. ISU:n Grand Prix -finaalin hän voitti kaudella 2012–2013 sekä sijoittui toiseksi kausilla 2006–2007, 2007–2008, 2011–2012 ja kolmanneksi kaudella 2005–2006. Talviuniversiadeissa hän voitti kultaa vuosina 2005 ja 2007.


title: Daisuke Takahashi

text: Takahashi aloitti luistelun kahdeksanvuotiaana. Hän lopetti luistelu-uransa vuonna 2014.


title: Robina Muqim Yaar

text: Robina Muqim Yaar (s. 3. heinäkuuta 1986) on afganistanilainen pikajuoksija.


title: Robina Muqim Yaar

text:
Yaar edusti maataan 60 metrin juoksussa vuoden 2004 Aasian hallimestaruuskisoissa Teheranissa. Hän sijoittui alkuerässään viidenneksi ajalla 9,92.
Yaar kilpaili myös Ateenan olympialaisissa 2004 sadan metrin juoksussa, missä hänen taipaleensa katkesi alkueriin maansa ennätysajalla 14,14. Neljä vuotta myöhemmin Pekingin olympialaisissa hän jäi alkuerässään viimeiseksi ajalla 14,80. Berliinin MM-kisoissa 2009 hän karsiutui alkuerissä ajalla 14,24.


title: Robina Muqim Yaar

text: Robina Muqim Yaar on 180 senttimetriä pitkä ja painaa 56 kilogrammaa. Hän asuu Kabulissa.


title: Lumituisku

text: Lumituisku eli tuisku on lunta, joka on jo satanut maahan, ja noussut siitä uudelleen ilmaan tuulen mukana. Se muistuttaa ulkonäöltään ja fysiikaltaan autiomaiden hiekka- tai pölymyrskyjä.


title: Lumituisku

text:
Lumituiskua syntyy, kun lumi on riittävän kuivaa eikä muodosta hankea ja tuuli on tarpeeksi kovaa.
Riittävä tuulen nopeus on noin 7 m/s kuivalle lumelle, ainakin 10 m/s kostealle lumelle. Lumituisku saattaa kinostaa lunta auratulle tielle ympäröiviltä pelloilta. Se voi olla vaarallista liukkauden, huonon näkyvyyden ja hiihtäjien eksymisvaaran takia.


title: Lumituisku

text: Lentosääpalvelussa erotellaan matala tuisku (DS, drifting snow) ja korkea lumituisku (BS, blowing snow), joista jälkimmäinen haittaa näkyvyyttä kahden metrin korkeudessa ja ylempänä.


title: Tuisku

text: Tuisku on suomalainen etunimi ja myös sukunimi. Sillä ei ole toistaiseksi nimipäivää.


title: Tuisku

text: Yksi tyttö nimettiin Tuiskuksi jo ihan 1900-luvun alussa, mutta nimi sai vain muutamia kantajia ennen kuin yleistyi huimasti 1980-luvulla. 2000-luvulla se on edelleen yleistynyt. Nimeä on annettu paljon sekä tytöille että pojille.


title: Nobunari Oda

text: Nobunari Oda (; s. 25. maaliskuuta 1987) on japanilainen taitoluistelija. Hän syntyi Takatsukissa, Osakan prefektuurissa, Oda Nobunagan (1534-1582) jälkeläisenä.


title: Nobunari Oda

text: Oda voitti juniorimaailmanmestaruuden (2005) ja Four Continents -kilpailun (2006). Hän on lisäksi voittanut muun muassa kultaa Skate Americassa 2006, hopeaa talviuniversiadeissa 2007 ja pronssia Grand Prix -kilpailussa 2007.


title: Nobunari Oda

text: Oda on voittanut Japanin mestaruuden ja yltänyt neljästi hopealle. Hän sai sakkoja 26. heinäkuuta 2007 tapahtuneesta mopolla ajamisesta alkoholin vaikutuksen alaisena ja sai kilpailukiellon syksyksi 2007.


title: Fatima Mohammadi

text: Fatima Mohammadi (s. 3. heinäkuuta 1986) on afganistanilainen pikajuoksija.


title: Fatima Mohammadi

text: Mohammadi edusti maataan 2007 Osakan MM-kisoissa sadan metrin juoksussa. Huivi päässä ja collegehousut jalassa juossut Mohammadi jäi omassa alkuerässään viimeiseksi omalla ennätysajallaan 16,17.


title: Kuala Terengganu

text: Kuala Terengganu on Terengganun osavaltion pääkaupunki Malesiassa. Vuonna 2008 kaupungissa asui arviolta 284 825 henkeä. Kaupunki sijaitsee Terengganujoen suulla Etelä-Kiinan meren rannikolla noin 500 kilometrin päässä Kuala Lumpurista.


title: Kasvihuonekaasutase

text: Kasvihuonekaasuutaseella tarkoitetaan tuotteen koko elinkaaren aikana ilmakehään päästettävien kasvihuonekaasuvirtojen summaa. Summasta voidaan vähentää tuotannossa esimerkiksi biomassaan sitoutuneet kasvihuonekaasut ja tuotannossa syntyneiden sivutuotteiden avulla toisaalla saavutetut päästövähenemät. Kasvihuonekaasutaseen laskenta voi tuotteesta riippuen olla monimutkainen laskentaprosessi, johon ei välttämättä voida osoittaa yhtä oikeaa laskutapaa. Laskennan tulisikin aina vastata kysymyksenasettelua, ja kasvihuonekaasutaselaskennan tarjoamia tietoja esitettäessä tulisi tuoda julki myös tapa, jolla tase on laskettu. Kasvihuonekaasutaseista on keskusteltu erityisesti bioenergian tuotannon lisäämisen yhteydessä.


title: Kasvihuonekaasutase

text: Biopolttoaineiden yhteydessä kasvihuonekaasutaseella tarkoitetaan koko elinkaaren kasvihuonekaasupäästöja verrattuna vastaavan fossiilisen polttoaineen elinkaareen liittyviin kasvihuonekaasupäästöihin. Päästöjen vähentämisen kannalta on oleellista, että biopolttoaineiden raaka-aine- ja tuotantotapavalinnat perustuvat koko niiden elinkaarta koskevaan kasvihuonekaasutaseen analyysiin. Esimerkiksi luonnonmetsien hakkaaminen öljypalmuplantaaseiksi lisää kasvihuonekaasupäästöjä. Energiantuotannon vaihtoehtoja ei pidä kuitenkaan arvioida pelkästään energia- ja kasvihuonekaasutaseiden perusteella vaan elinkaaritarkastelun tulee sisältää myös muut ympäristövaikutukset.


title: Kasvihuonekaasutase

text: Palmuöljyn kasvihuonekaasutase on biopolttoaineiden parhaimmistoa, mutta tämä edellyttää plantaasien perustamista joutomaille. Tuotannossa olisi myös otettava käyttöön kestävästi toteutettu jatkuva viljely, mikä lisää satoisuutta ja vähentää tarvetta raivata luonnonmetsiä plantaaseiksi. Näillä reunaehdoilla palmuöljyn energiakäytöllä voidaan saavuttaa 15 prosentin energiansäästö ja 60 prosentin kasvihuonekaasupäästöjen vähennys verrattuna fossiilisiin polttoaineisiin.


title: Norjan historia

text: Norjan historia yhtenä valtiona alkoi noin tuhat vuotta sitten, vaikka nykyisen Norjan alueella on ollut asutusta sitä ennenkin, paikoin jo jääkauden jälkeisestä ajasta alkaen. Vuonojen ja vuorten pilkkomassa maastossa yhdyskunnat ovat pysyneet toisistaan erillään, ja meri on ollut sekä yhdistävä että erottava tekijä.


title: Norjan historia

text: Norjan asuttaminen alkoi pian jääkauden jälkeen mannerjäätikön vielä sulaessa, kun saamelaisten esivanhemmat vaelsivat maan pohjoisosiin noin 11 000 vuotta sitten. Tätä vaihetta kutsutaan komsakulttuuriksi. Kun ilmasto lämpeni, Keski-Euroopasta alkoi muuttaa lisää väkeä Keski- ja Etelä-Norjaan kalastuksen, hylkeenpyynnin ja metsästysmahdollisuuksien houkuttelemina. Villipeurat seurasivat vetäytyvää jäätikön reunaa, ja niitä seuraavat metsästäjät olivat ensimmäiset Norjan sisämaahan edenneet ihmiset. Seuraavina vuosituhansina asutus vakiintui, ja Rooman valtakunnan kanssa käytiin kauppaa rautaesineillä, kankailla ja keramiikalla. Rautaisten työkalujen avulla metsiä raivattiin pelloiksi ja rakennettiin entistä suurempia laivoja. 500-luvulle mennessä norjalaiset oppivat itse sulattamaan ja muokkaamaan suorautaa. Asutus oli jakautunut "pikkuvaltioihin", joita kutsutaan nimellä "fylke".


title: Norjan historia

text: Länsi-Norjan ja Oslon seudun arkeologiset löydöt todistavat, että Norjasta oli jo 600-luvulla vilkkaat yhteydet Tanskaan sekä frankkien ja anglien maihin. 800-luvulta alkaen Skandinavian kansat alkavat liikkua pitkillä kauppa- ja ryöstöretkillä lähes koko Euroopassa. Vuonna 829 tapahtui iso ryöstö Saksin rannikolla ja vuodesta 834 alkaen nämä pohjanmiehet (normannit) tekivät kuutena peräkkäisenä vuonna suoranaisia hävitysretkiä Friisian ja Frankian rannikkoseuduille. Normannivaara kasvoi entisestään, kun he saivat perustetuksi tukikohtia Britanniaan.


title: Norjan historia

text: Viikinkiretkien syynä pidetään yleensä Skandinavian väestön liikakasvua. Perheen vanhin poika peri yleensä perheen koko omaisuuden, jolloin muut pojat saattoivat herkästi liittyä kaukomatkalle lähtevään laivueeseen. Retkien tavoitteena oli tavaroiden ja rikkauksien hankkiminen. Kauppaa käytäessä voitiin vastineeksi tarjota turkiksia, nahkoja, meripihkaa, hunajaa ja orjia. 800-luvulta alkaen tuli tavaksi perustaa miehitettyjä tukikohtia kohdemaihin. Tämä johti usein pysyvään asutukseen, paitsi Keski-Euroopassa, jonne tunkeutuminen ei viikingeiltä onnistunut.


title: Norjan historia

text: Todelliset kaukoretkeilijät purjehtivat Pohjois-Atlantille ja Jäämerelle. Nämä olivat enimmältään norjalaisia, jotka olivat jääneet sivuosaan eteläsuunnan ryöstämisessä. Yksi tällainen oli Turgeis-niminen viikinkipäällikkö, joka perusti 840 Dublinin kaupungin ja piti siellä asuneita kelttiläisheimoja pelon vallassa. Norjalaiset pitivät hallussaan myös osaa Skotlannista ja Englannin länsirannikosta, jonka paikannimistö nykyäänkin todistaa norjalaisvallasta. Islanti löydettiin ilmeisesti 840-luvulla, joskin siellä asui ennestään pieni määrä kelttejä. Grönlanti löytyi, kun norjalainen Erik Punainen karkotettiin Islannista vuonna 982. Tämän poika Leif Eriksson löysi "Viinimaan, jossa ruoho tuskin koskaan lakastui". Vinlandiin tehtiin useita retkiä, mutta pysyvää asutusta ei muodostunut paikallisten heimojen (intiaanien) vihamielisyyden takia. Viinimaana pidetään Newfoundlandin aluetta, josta on löytynyt arkeologisia todisteita viikingeistä.


title: Norjan historia

text: Norjan kuningaskunta alkoi muodostua viikinkiajalla 800–1000-luvuilla. Kristinuskon vaikutus maassa alkoi vuosina 995–1000, jolloin kuninkaana oli Olav Trygvason. Olavin kaaduttua Svolderin taistelussa Norja joutui 15 vuodeksi Ruotsin ja Tanskan vaikutuspiiriin, kunnes Olavi Pyhä sai kuninkuuden ja jatkoi maan kristillistämistä. Hänkin kaatui sisäisissä taisteluissa (1030) ja maan hajanaisuus jatkui. 1100-luvun kuningas Sverre Sigurdinpoika oli seuraava vahva kuningas, mutta hän sai vastaansa kirkolliset piirit. Vasta 1200-luvun puolimaissa kuninkaanvallan kannattajat saivat voiton, ja Norjasta tuli perinnöllinen kuningaskunta. Norjan kuningassuku sammui kuitenkin vuonna 1387, ja maa päätyi unioniin Tanskan kanssa. Samaan Kalmarin unioniin liitettiin avioliiton avulla myös Ruotsi.


title: Norjan historia

text: Keskiaikana Norjan pääkaupunki oli "Nidaros" (nykyinen Trondheim), vaikkakin sitä hallittiin Tanskan vallan aikana Kööpenhaminasta käsin. Kaupan keskus oli Bergen (entinen Tyskebrygge), joka oli hansakaupunki. Oslo (aikaisemmin Christiania/Kristiania) oli hetken aikaa pääkaupunkina 1300-luvulla. Sen kasvu alkoi vasta, kun sinne perustettiin yliopisto vuonna 1811. Keski-Norjassa on säilynyt kymmeniä keskiaikaisia sauvakirkkoja, joita alun perin oli laajasti koko Skandinaviassa. Vanhimmat säilyneet sauvakirkot ovat 1100-luvulta. Kirkon rakenne perustuu puisiin pystypaaluihin eli sauvoihin, joiden varaan koko kirkko on pystytetty. Katonharjassa on usein eläinhahmoja, kuten lohikäärmeen päitä. Rakennustapa on omaperäinen, ja siinä on vaikutteita roomalaisista basilikoista. Joihinkin kirkkoihin tehtiin uskonpuhdistuksen aikana muutoksia, mutta osa on alkuperäisessä muodossaan.


title: Norjan historia

text: Norja jäi Tanskan yhteyteen moniksi vuosisadoiksi sen jälkeen, kun Ruotsi vuonna 1520 erosi unionista. Riippuvuus Tanskasta vahingoitti Norjaa: kirkollinen ja maallinen hallinto siirtyivät tanskalaisille, vaikkakin kauppa oli edelleen saksalaisten hallinnassa. Lisäksi Ruotsi valtasi Norjalta Jämtlannin ja Härjedalenin (1645) sekä Bohuslänin (1658). Norja tanskalaistui monin tavoin. Esimerkiksi tanskan kielestä tuli virallinen sivistyskieli ja puhekielikin oli vain norjalaisittain äännettyä tanskaa.


title: Norjan historia

text: Norja saavutti tasavertaisen aseman Tanskan rinnalla vuodesta 1660 alkaen, jolloin myös maan talouselämä alkoi kehittyä. Norjan merenkulku sai vauhtia jopa Yhdysvaltain vapaussodasta 1770-luvulla, kun Atlantin tavaraliikenne vilkastui ja kansainvälistyi.


title: Norjan historia

text: Suuressa Pohjan sodassa Tanska liittoutui useiden muiden Itämeren alueen maiden kanssa Ruotsia vastaan. Parikymmentä vuotta kestäneen sodan loppuvaiheessa Ruotsi pyrki parantamaan asemaansa valloittamalla Tanskalta Norjan. Tämä vuosien 1716–1718 operaatio tunnetaan nimellä . Se päättyi Ruotsin kuninkaan Kaarle XII:n kaatumiseen Fredrikshaldin piirityksessä marraskuussa 1718.


title: Norjan historia

text: Tanska liittyi Napoleonin puolelle sen sodissa muita Euroopan suurvaltoja vastaan. Voittajat päättivät ottaa Tanskalta Norjan ja antaa sen Ruotsin kuninkaalle Kielin rauhassa tammikuussa 1814. Ruotsi puolestaan oli menettänyt Suomen 1809 Haminan rauhassa Venäjälle. Norja kuitenkin julistautui itsenäiseksi Eidsvollin kansalliskokouksessa 17. toukokuuta 1814, jolloin maalle vahvistettiin myös perustuslaki. Norjan kuninkaaksi valittiin Norjan käskynhaltijana toiminut Tanskan kruununprinssi Kristian Fredrik. Ruotsi kuitenkin pakotti Norjan personaaliunioniin maiden oltua kahden viikon ajan sotatilassa, mutta maa säilytti kokouksessa määritellyn perustuslakinsa. Kuninkaaksi valittiin Ruotsin kuningas Kaarle XIII.


title: Norjan historia

text: Norjan taloudellinen nousu alkoi elinkeinovapauden voimaantulosta 1840-luvun alussa. teollistuminen, nykyaikainen maatalous ja siirtolaisuus Yhdysvaltoihin saivat vauhtia 1860-luvulla. Norjalainen nationalismi alkoi myös voimistua. Ruotsin vallan aikana vallitsi jatkuva ristiriita kuninkaan ja maakäräjien (parlamentin) välillä. Itsenäisyyden saavuttaminen olikin monien norjalaisten tavoitteena. Norjan kielestä haluttiin karsia tanskalaisvaikutteita. Ivar Aasen kehitti maaseudun puhekielen pohjalta uusnorjan, jota kirjailijatkin pyrkivät käyttämään. Se ei kuitenkaan ole syrjäyttänyt kirjanorjaa, joten molemmat jäivät käyttöön. Norjan kansalaistoimintakin vilkastui. Parlamentarismi otettiin käyttöön 1884, keskeiset puolueet venstre ja höyre muodostuivat ja miesten yleinen äänioikeus 1898. Kehitystä hidasti kuitenkin kuninkaan veto-oikeus lakien hyväksymisessä.


title: Norjan historia

text: Unioni hajosi 1905. Norja julistautui itsenäiseksi 7. kesäkuuta 1905, ja tilanne alkoi kehittyä uhkaavaksi maiden välillä, mutta Ruotsissa nousseen rauhanliikkeen vuoksi Ruotsi pidättäytyi Norjan vastaisista toimista ja tunnusti Norjan itsenäiseksi valtioksi 26. lokakuuta samana vuonna. Norjan kansallispäivä on kuitenkin edelleen 17. toukokuuta, vuoden 1814 tapahtumien muistoksi. Norjan hallitus pyysi Tanskan prinssi Carlia kuninkaaksi. Kansanäänestyksen jälkeen parlamentti hyväksyi hänet kuninkaaksi, ja hän otti nimen Haakon VII jatkaen täten Norjan keskiaikaisten kuninkaiden perinnettä (edellinen Haakon-niminen kuningas oli ollut vuosina 1340–1380 hallinnut Haakon VI Maununpoika).


title: Norjan historia

text:
Itsenäisyyden alkua leimasi valtiomuotokysymys, jossa vasemmisto kannatti tasavaltaa ja oikeisto monarkiaa. Kansanäänestyksessä noin 80 % kannatti monarkiaa. Maan kuninkaaksi valittiin Tanskan prinssi, joka otti hallitsijanimekseen Haakon VII. Naiset saivat äänioikeuden 1913 ja Huippuvuoret julistettiin kuuluvaksi Norjalle 1920.
Ensimmäisen maailmansodan aikana Norja oli Ruotsin tavoin puolueeton.


title: Norjan historia

text: Norjalaiset tutkimusmatkailijat tekivät 1800-luvun lopulta alkaen rohkeita retkiä erityisesti napa-alueilla. Fridtjof Nansenin retkikunta hiihti Grönlannin halki ja yritti päästä laivalla Pohjoisnavalle. Roald Amundsen taas saavutti ensimmäisenä Etelänavan 1911. Nansen toimi myöhemmin maailmansodan takia ilman kotimaata jääneiden pakolaisten hyväksi ja oli luomassa niin sanottua Nansen-passin järjestelmää.


title: Norjan historia

text: Norja luotti 1930-luvulla kansainvälisten sopimusten takaavan rauhan, ja toisen maailmansodan sytyttyä se julistautui puolueettomaksi. Se ei välttänyt sotaa, sillä natsi-Saksa valloitti Norjan yllätyshyökkäyksellä keväällä 1940 (Operaatio Weserübung). Norjan vastarinta kesti kaksi kuukautta, jonka jälkeen kuningas ja hallitus jatkoivat toimintaansa pakolaishallituksena Yhdistyneessä kuningaskunnassa.


title: Norjan historia

text: Saksa asetti miehittämänsä Norjan johtoon Nasjonal Samlingin johtajan Vidkun Quislingin nukkehallituksen sekä Norjaa valvovaksi valtakunnankomissaariksi saksalainen Gauleiter Josef Terbovenin. Muut poliittiset puolueet kiellettiin ja suuri joukko miehityksen vastustajia vangittiin. Noin 40 000 norjalaista joutui keskitysleirihin ja satoja teloitettiin. Vastarintaliike häiritsi aktiivisesti saksalaisia, ja siihen kuului noin 40 000 jäsentä.


title: Norjan historia

text: Saksalaiset jäivät Norjaan Saksan länsiliittoutuneille antautumiseen, 8. toukokuuta 1945, asti. Pohjois-Norjaan edenneet neuvostojoukot taas jäivät maahan kuukausiksi Saksan antautumisen jälkeen. Jälkiselvittelyissä Norja tuomitsi noin 20 000 miehittäjiä tukenutta vankeusrangaistuksiin ja 38 sotarikollista kuolemaan.


title: Norjan historia

text: Sodan jälkeen Norja sai Marshall-apua ja suuntautui länteen, vaikka Neuvostoliitto tarjosi sille yhteistyötä esimerkiksi Huippuvuorten yhteistä linnoittamista. Se liittyi Natoon 1949 ja Yhdistyneisiin kansakuntiin 1945. YK:n esimmäinen pääsihteeri oli norjalainen Trygve Lie (1946–1953). Vuonna 1960 Norja liittyi EFTA:n jäseneksi. Sen sijaan kansanäänestyksessä 1972 hylättiin ehdotus EEC:hen liittymisestä, ja sama toistui äänestettäessä Euroopan unionin jäsenyydestä 1994. Työväenpuolue oli sodanjälkeisen ajan johtava puolue vuoteen 1981 asti. Sen pitkäaikainen johtaja oli Einar Gerhardsen.


title: Norjan historia

text: EU-jäsenyyden riskinä nähtiin, että sisämarkkinat johtavat energian yhteismarkkinoihin. Norjalta se veisi mahdollisuuden omaan aluepolitiikkaan, joka perusti halpaan energiaan ja öljysektorin valtionomistukseen. Sen ajateltiin estävän myös voimaperäisen kansallisen maatalouspolitiikan. 1970-luvulla alkanut öljyn hinnannousu tulkittiin Norjassa niin, että maa saattoi selvitä taloudellisesti ilman EU-jäsenyyttäkin.


title: Norjan historia

text: EU:n ulkopuolelle jättäytymisen vastapainona Norja toimii aktiivisesti kansainvälisillä foorumeilla rauhanneuvottelijana ja . Norjan antama kehitysapu suhteessa kansantuloon on maailman suurinta ja monenkeskisintä.


title: Norjan historia

text: Norjan talous joutui vaikeuksiin 1970-luvun alussa inflaation, työttömyyden ja heikon kilpailukyvyn takia. Asiat muuttuivat, 1970-luvulla, kun Pohjanmereltä alettiin pumpata öljyä. Norja kokosi verrattain nopeasti mittavan valtionyhtiösektorin valtiontalouden tueksi, ja maan elintaso alkoi nousta. Vuosien 1974 ja 1979 öljykriisit nostivat öljyn hintaa voimakkaasti tarjoten tulolähteen Norjan nousulle.


title: Norjan historia

text: Ulkopolitiikassaan Norja on ollut maltillinen Nato-maa suhteessaan Neuvostoliittoon ja Venäjään pyrkien löytämään jälkimmäisen kanssa yhteisiä taloudellisia intressejä Kalottialueella. Maiden välejä hiertänyt Barentsinmeren aluejako ratifioitiin kesäkuussa 2011 ja se astui voimaan heinäkuussa 2011.


title: Simpsonit (4. tuotantokausi)

text: Simpsoneiden 4. tuotantokausi käynnistyi Yhdysvalloissa 24. syyskuuta 1992 ja päättyi 13. toukokuuta 1993. Avausjakso oli ”Kamp Krusty”, jonka suomenkielinen nimi on ”Kymmenen plus”. Suomessa kauden esitys alkoi 23. tammikuuta 1993 ja päättyi 20. marraskuuta 1993.


title: Simpsonit (4. tuotantokausi)

text: 4. tuotantokausi julkaistiin DVD:llä Yhdysvalloissa 15. kesäkuuta 2004 ja Suomessa 2. elokuuta 2004.


title: Simpsonit (4. tuotantokausi)

text: Homer lupaa, että Bart ja Lisa pääsevät kesäleirille, mikäli saavat keskiarvoa paremmat todistukset. Lisa saa kaikista ainesta arvosanaksi A+, paitsi yhdestä B, mutta Bart saa melko huonon todistuksen. Bart koettaa väärentää sen mutta jää heti kiinni. Homer päästää Bartin kuitenkin leirille, sillä hän ei halua Bartin olevan koko kesää kotona. Leiri kuitenkin osoittautuu rangaistussiirtolaksi. Lapset aloittavat vastarinnan, joka muistuttaa romaania "Kärpästen herra". Kun Hassu saapuu paikalle, hän saa lapset leppymään ja vie heidät Tijuanaan.


title: Simpsonit (4. tuotantokausi)

text: Marge pyrkii esiintyjäksi musikaaliin "Viettelyksen vaunu". Hän saa Blanche Dubois’n roolin ja vastanäyttelijäkseen Ned Flandersin. Harjoitukset sujuvat Margelta huonosti, sillä hänen pitäisi inhota Flandersin roolihahmoa Stanley Kowalskia. Flandersin esittämä mies on kovaääninen, väkivaltainen ja karkea. Lopulta Marge löytää itsestään vihaa, kun kuvittelee Flandersille Homerin kasvot ja ruumiin. Kotona Marge jatkaa roolin harjoittelua ja kohtelee Homeria tylysti.


title: Simpsonit (4. tuotantokausi)

text: Homer ja lapset tulevat katsomaan musikaalin ensi-iltaa. Homer on surullinen, kun Margen roolihenkilöä kohdeltiin niin huonosti, ja tajuaa itse olleensa samanlainen. Homer ja Marge sopivat riitansa.


title: Simpsonit (4. tuotantokausi)

text: Margen käydessä harjoituksissa Maggie joutuu Ayn Rand -päiväkotiin. Päiväkodin johtajatar on ankara ja kieltää vauvoilta tutit. Maggie ryhtyy mutkikkaaseen operaatioon à la "Suuri pakoretki" saadakseen vauvojen tutit takaisin.Homer lintsaa kirkosta ja päättää, ettei käy enää kirkossa. Homer päättää perustaa oman uskonnon nähtyään Jumalan näyssä. Ned Flanders yrittää käännyttää Homerin takaisin uskoon, muttei onnistu. Homer on kotona polttamassa sikaria. Se tippuu lattialle, aiheuttaen tulipalon. Ned pelastaa Homerin ja vapaapalokunta sammuttaa talon. Homer kääntyy takaisin uskoon, mutta nukkuu vain kirkkomenojen ajan. Unessa Jumala kertoo Homerille elämän tarkoituksen.


title: Simpsonit (4. tuotantokausi)

text: On Halloween ja Simpsonit pitävät talollaan kekkereitä kukin vuorollaan kertoo muille kauhutarinan; ensin Lisa, sitten Abe ja lopulta Bart.


title: Simpsonit (4. tuotantokausi)

text: Klovni ei tuntenut armoa (Clown Without Pity): Homer ostaa Bartille syntymäpäivälahjaksi puhuvan Hassu-klovni-nuken. Pian nukke yrittää toistuvasti tappaa Homerin. Aluksi kukaan ei usko Homeria, mutta lopulta Marge tajuaa Homerin olleen tosissaan ja kutsuu paikalle Hassu-yhtiön korjaajan, joka muuttaa nuken asetukset hyviksi. Homer tekee nukesta palvelijansa. — Tämä tarina parodioi muun muassa televisiosarjan "Hämärän rajamailla" jaksoa ”Living Doll” ja elokuvaa "Child’s Play".


title: Simpsonit (4. tuotantokausi)

text: Kuningas Homer (King Homer): "King Kong" -parodia, jossa Homer esittää King Kongia. Herra Burns tuo sen viidakosta New Yorkiin, mutta se pääsee vapaaksi ja vie Margen mukanaan. Lopuksi kaikki on kuitenkin hyvin ja Marge ja Homer menevät naimisiin.


title: Simpsonit (4. tuotantokausi)

text:
Z - niin kuin zombi (Dial "Z" for Zombie): Bart ja Lisa yrittävät herättää kuolleen kissansa Lumipallo I:n henkiin, mutta erehdyksessä he herättävät koko hautausmaan ruumiit. Koko perhe lähtee koululle etsimään loitsukirjaa, joka palauttaisi kaiken ennalleen. Loitsuja lukiessaan Bart aluksi vahingossa muuttaa Lisan jättietanaksi, mutta lopulta kaikki zombit palaavat hautoihinsa. — Jakson alkuperäisnimi viittaa Alfred Hitchcockin elokuvaan "Täydellinen rikos" ("Dial M for Murder"), mutta juoni parodioi paikoittain elokuvaa "Elävien kuolleiden yö"Simpsonien talo alkaa vajota maan sisään. Koska Homerin taidot eivät hommaan riitä, tarvitsevat he ammattilaisen töihin, mutta siihen Simpsoneilla ei ole varaa. Marge päättää mennä töihin ja saakin paikan ydinvoimalasta, sektorilta 7G. Homer ei asiasta innostu, vedoten siihen, että he joutuisivat olemaan töissä ja kotona yhdessä. Kun lintu tulee Simpsonien talon savupiipun päälle talo vajoaa vähän, niin että Bart putoaa oman huoneen ikkunasta.
Monty Burns ihastuu Margeen saaden tästä pakkomielteen ja koettaa saada tämän itselleen. Lopulta Burns päätyy kidnappaamaan Tom Jonesin ja tämän avulla houkettelee Margea yhteiseen illanviettoon. Burns kauhistuu kuullessaan, että Marge on jo naimisissa ja antaa Margelle potkut.
Homer pitää Burnsille puhuttelun, jonka myötä Burns tajuaa, että miten Homer rakastaa Margea. Burns järjestääkin Homerille ja Margelle Tom Jonesin yksityiskonsertin.


title: Simpsonit (4. tuotantokausi)

text: Abraham Simpsonista tulee Simpsonien lapsenvahti. Bart lintsaa koulusta, vältelläkseen kokeen tekemistä. Hän esittää sairastuvansa ja kaikki muistuttavat häntä sadusta Poika joka huusi sutta. Lopulta Bart joutuu tekemään koetta koulun käytävällä. Hassun-klovnin talkshowsta on karannut susi, joka ilmestyykin ala-asteelle. Talonmies Willie pelastaa Bartin suden hampaista.


title: Simpsonit (4. tuotantokausi)

text: Margen täti Gladys kuolee. Gladys kuoli perheettömänä, ja videotestamentin nähtyään Selma alkaa pelätä, että hän kuolee yhtä yksinäisenä. Hän tajuaa haluavansa lapsen. Selma ryhtyy esimään miestä. Miehet vain eivät huoli häntä — tosin Myyrämies (Hans Moleman) lähtee hänen kanssaan treffeille. Lopulta Selma alkaa harkita spermapankissa käyntiä.


title: Simpsonit (4. tuotantokausi)

text: Selma joutuu viemään Bartin ja Lisan Duff-huvipuistoon Homerin saatua ruokamyrkytyksen pilaantuneesta voileivästä. Huvipuistoretki ei kuitenkaan suju hyvin Lisan juotua vettä, josta hänelle tulee hallusinaatioita. Lisa karkaa ja Selma lähtee etsimään häntä. Samaan aikaan Bart karkaa vuoristorataan, mutta hän lentää laitteesta ja jää roikkumaan kaiteen varaan. Selman tajuttua ettei hänestä ole vanhemmaksi hän päättää ottaa itselleen hoidokikseen tädiltä jääneen iguaanin Jub-Jubin.


title: Simpsonit (4. tuotantokausi)

text: Homer unohtaa hakea Bartin jalkapalloharjoituksista. Bart näkee televisiossa mainoksen, jossa kerrotaan Isoveli-toiminnasta. Bart valehtelee, ettei hänellä ole isää, ja saa Isoveljekseen Tom-nimisen miehen, ja tästä tulee Bartin uusi esikuva. Homer näkee, kun Tom ja Bart ovat riippuliitämässä. Homer suuttuu Bartille ja päättää kostaa ryhtymällä itse Isoveljeksi. Hän ottaa Pikkuveljekseen Peppie-nimisen pojan. Homer ja Peppie sekä Bart ja Tom osallistuvat Isoveli-järjestön tapahtumaan. Siellä Tom ja Homer tapaavat ensimmäisen kerran ja päätyvät tappelemaan. Homer joutuu sairaalaan loukattuaan selkänsä. Tomista tulee Peppien uusi Isoveli.


title: Simpsonit (4. tuotantokausi)

text: Rinnkkaisjuonessa Lisa on ihastunut teinijulkkikseen nimeltä Corey ja soitellut tämän fanilinjoille ja aiheuttanut perheelle suuren puhelinlaskun. Hän lupaa olla soittelematta enää kyseiselle linjalle, mutta jäädessään yksin puhelimen luo hän soittaa jälleen Coreyn linjoille ja kuuntelee Coreyn äänitettä. Koululla rehtori Skinner saa hänet kiinni luvattomasta puhelimenkäytöstä. Marge ja Lisa sopivat, että Lisa ei saa soittaa Coreyn linjalle ennen puolta yötä. Vaikka odotus käy Lisan hermoille, hän onnistuu odottamaan keskiyöhön asti ja pääsee irti addiktiostaan.Ala-asteella tehdään ystävänpäiväkortteja. Lapset jakavat niitä toisilleen ja Lisa huomaa, ettei Ralph Wiggum saa ainuttakaan. Hänen käy poikaa sääliksi ja hän piirtää tälle äkkiä kortin. Ralph ilahtuu jopa siihen asti, että ihastuu Lisaan. Lisa ei oikein ihailijalleen tahdo lämmetä. Ralph kuitenkin jatkaa ahkerasti Lisan piirittämistä.


title: Simpsonit (4. tuotantokausi)

text: Hassu viettää ohjelmansa 29-vuotisjuhlaa ja järjestää sen kunniaksi erikoisshow'n. Bart ja Lisa haluaisivat päästä katsomaan show’ta. Lisa saa Ralphilta lahjaksi liput esitykseen ja lähtee katsomaan esitystä Ralphin ja Ralphin isän kanssa. Suorassa lähetyksessä Hassu haastattelee Ralphia, joka vannoo rakkautaan Lisaan. Lisa haukkuu Ralphin.


title: Simpsonit (4. tuotantokausi)

text: Ala-asteella järjestetään presidenttien päivän kunniaksi näytelmä, jossa Martha Washingtonia esittää Lisa ja George Washingtonia – kaikkien yllätykseksi – Ralph. Näytelmän ensi-ilta alkaa kireissä tunnelmissa Lisan ja Ralphin välillä, mutta lopulta he saavat sovittua.


title: Simpsonit (4. tuotantokausi)

text: Homer lintsaa töistä ja lähtee Barneyn kanssa Duff-panimolle. Barney humaltuu ja Homer estää tätä ajamasta autolla. Homer kuitenkin puhaltaa liikaa poliisien ratsiassa ja joutuu pidätetyksi. Homerin ajokortti hyllytetään ja hänen pitää käydä uudestaan autokoulussa ja lisäksi myös AA-kerhossa. Marge panee Homerin lupaamaan, ettei juo olutta kuukauteen. Vaikka olutkiusaus vaivaa Homeria, hän onnistuu olemaan kuukauden ilman olutta. Heti ajan umpeuduttua Homer palaa Moen baariin, mutta nähdessään miten masentuneita kaikki baarissa olijat ovat hän päättääkin ryypyn sijasta lähteä pyöräilylenkille Margen kanssa. Kohtaksen musiikkivalinta "Raindrops Keep Fallin’ on My Head" viittaa elokuvaan "Butch ja Kid – auringonlaskun ratsastajat".


title: Simpsonit (4. tuotantokausi)

text: Sivujuonessa Bart tuhoaa Lisan tiedeprojektin, steroidien avulla kasvatetun jättitomaatin, heittämällä sillä rehtori Skinneriä. Lisa päättää aloittaa uuden tiedeprojektin tutkimalla, onko Bart tyhmempi kuin hamsteri. Bart pääsee projektista perille ja yrittää piilottaa Lisan muistiinpanot, mutta tämä löytää ne heti. Koulun tiedemessuilla Lisa yrittää esitellä projektinsa muille, mutta Bartin hellyttävä projekti "Osaako hamsteri lentää lentokonetta?" vie kaikkien huomion, ja Skinner antaa Bartille messujen ensimmäisen palkinnon edes katsomatta muita kilpailutöitä.Simpsonien lapset ovat hammaslääkärissä. Hammaslääkäri toteaa Lisan tarvitsevan hammasraudat. Ydinvoimalassa on karsittu työntekijöiden sairausvakuutusta ja luovuttu hammashuollosta, jolloin Homer tajuaa, että hän joutuu itse maksamaan Lisan raudat. Homer puhuu hammashuollon puolesta ja hänestä tehdään ydinvoimalan pääluottamusmies. Lisa saa vanhat ja rumat hammasraudat käyttöönsä, koska Simpsoneilla ei ole parempiin varaa. Hän tuntee olonsa masentuneeksi ne suussaan.


title: Simpsonit (4. tuotantokausi)

text: Herra Burns tekee kaikkensa, ettei Homer ajaisi hammashuoltoa. Työntekijät ryhtyvät lakkoon. Burns katkaisee sähköntuotannon kaupungista, mutta työntekijät jatkavat lakkoaan ja laulavat Lisan soittaessa kitaraa. Lopulta Burns tajuaa hävinneensä ja suostuu tekemään uuden sopimuksen hammashuollosta yhdellä ehdolla: Homer luopuu ammattiliiton puheenjohtajuudesta. Homer suostuu ilomielin. Lisa saa uudet hammasraudat, ja kaikki ovat tyytyväisiä.Muistelujakso. Simpsonit viettävät aprillipäivää. Bartin kepposen vuoksi Homer joutuu sairaalaan, jossa muistellaankin yhdessä menneitä tapahtumia."Tikku ja Takku" -piirrettyjen taso on huonontunut. Lisa ja Bart ratkaisevat ongelman alkamalla itse käsikirjoittaa piirroselokuvia ukkinsa nimellä. Abraham Simpson kutsutaan studiolle ja hänestä tehdään pääkäsikirjoittaja. Lisa ja Bart kertovat tälle teostaan, ja Abe suostuu siihen, että lapset käyttävät hänen nimeään.


title: Simpsonit (4. tuotantokausi)

text: Marge saa kutsun lukionsa luokkakokoukseen. Hän ihmettelee missä Homerin kutsu on ja Homer joutuu myöntämään, ettei ikinä valmistunut lukiosta, sillä häneltä jäi yksi kurssi suorittamatta. Homer kuitenkin lähtee luokkakokoukseen, mutta heidän entinen rehtorinsa paljastaa juhlassa Homerin salaisuuden. Homer päättää mennä iltakouluun ja hankkii päättötodistuksen.


title: Simpsonit (4. tuotantokausi)

text: Jakson lopussa nähdään täytteenä "Ned Flandersin seikkailut" -niminen itsenäinen pätkä, jolla on oma tunnusmusiikki.Koululla Bart, Nelson ja muut ongelmaoppilaat lukitaan pommisuojaan tarkastaja Chalmersin käynnin ajaksi. Bart kuitenkin pääsee vapaaksi ja onnistuu traktorin avulla aiheuttamaan sellaisen kaaoksen, että saa potkut koulusta. Marge päättää ruveta opettamaan Bartia kotona.


title: Simpsonit (4. tuotantokausi)

text: Springfieldissä vietetään perinteistä käärmeiden pieksäjäispäivää. Lisaa koko perinne inhottaa. Lisa ja Bart päättävät pelastaa kärmeet Barry Whiten avulla. Temppu onnistuu ja rehtori Skinner toivottaa Bartin jälleen tervetulleeksi kouluun.Flunssa-aalto iskee Japanista Springfieldiin, ja kaikki Simpsonien perheen jäsenet sairastuvat lukuun ottamatta Margea. Margesta tulee kiireinen ja väsynyt, koska joutuu hoivaamaan muita koko ajan. Käydessään kaupassa Marge unohtaa maksaa isoisän viskin, ja kaikki luulevat sitä tahalliseksi myymälävarkaudeksi. Järjestetään oikeudenkäynti, ja Marge joutuu muutamaksi kuukaudeksi vankilaan. Simpsonien kotona asiat ajautuvat hunningolle, eikä hyväntekeväisyysmyyjäisiin saada Margen kuuluisia vaahtokarkkineliöitä. 15 dollarin vajauksen takia Springfieldin puistoon pystytetään Jimmy Carterin patsas Abraham Lincolnin sijasta. Kaupunkilaiset tuohtuvat. Kun Marge pääsee vankilasta, kaikki kaupunkilaiset ovat Simpsoneiden talolla ja tajuavat, ettei Marge ollut syyllinen. Margelle omistetaan Jimmy Carterin patsas, jolla on Margen tukka.


title: Simpsonit (4. tuotantokausi)

text: Gabbo-nimisen vatsastajapuhujan uudesta ohjelmasta tulee koko Springfieldin kuumin ohjelma, ja Hassu-klovnin show lakkautetaan alhaisten katsojalukujen takia. Aluksi Hassu on murtunut show’nsa perumisesta, mutta Bart ja Lisa saavat hänet suostuteltua takaisin lavalle tekemään comebackin ja kutsumaan julkkisystävänsä vierailijoiksi. Erikoisjakso on valtava menestys, ja Hassun show’ta aletaan jälleen esittää.


title: Simpsonit (4. tuotantokausi)

text: Vierailevat näyttelijät: Johnny Carson, Hugh Hefner, Bette Midler, Barry White, Luke Perry, Elizabeth Taylor ja Red Hot Chili Peppers


title: Fərid Mansurov

text: Fərid Mansurov (s. 10. toukokuuta 1982 Dmanisi, Georgia) on azerbaidžanilainen kreikkalais-roomalaisen tyylin painija, olympiavoittaja ja maailmanmestari.


title: Fərid Mansurov

text: Mansurov saavutti vuonna 1997 kadetti-ikäisissä 66 kilogramman sarjassa MM-hopeaa, ja vuonna 2001 voitti juniorien maailmanmestaruuden. Ensimmäisissä aikuisten arvokilpailuissaan 2002 Moskovan MM-kisoissa hän saavutti 66-kiloisissa hopeaa hävittyään loppuottelussa Ruotsin Jimmy Samuelssonille. Vuonna 2003 hän sijoittui EM-kisoissa sijalle 14 ja MM-kisoissa kahdeksanneksi.


title: Fərid Mansurov

text: 2004 Ateenan kesäolympialaisissa Mansurov voitti kultamitalin. Loppuottelussa hän voitti Turkin Şeref Eroğlun. Mansurov voitti kultaa myös 2007 Bakun MM-kisoissa, missä hänen loppuotteluvastustajanaan oli Ranskan Steeve Guenot, ja 2009 Herningin MM-kisoissa, missä hänen loppuotteluvastustajanaan oli georgialainen Manuhar Tshadaia.


title: Dreamland

text: Dreamland voi tarkoittaa seuraavia asioita:


title: Amor a Palos

text: Amor a Palos on vuosina 2005-2006 tuotettu Radio Caracas Televisionin venezuelalainen telenovela, jonka levitti maailmalla RCTV International. Telenovelan pääosissa olivat Luciano D´Alessandro sekä Norkys Batista, joka oli sarjan kuvausten aikaan raskaana, kuten roolihahmonsakin. Sekä Luciano että Norkys palkittiin vuoden 2006 parhaan näyttelijän palkinnolla Amor a Palosin ansiosta.


title: Gallo pinto

text: Gallo pinto (tai gallopinto) on perinteinen nicaragualainen ja costaricalainen ruoka. Sitä pidetään kansallisruokana molemmissa maissa, ja molemmissa se valmistetaan hieman eri tavalla. Gallo pinto voi olla osana mitä tahansa ateriaa, ja varsinkin aamupalana se on aivan yleinen. Vaikka ruokalajista on useita variaatioita, perusversiossa paistetaan keitettyä riisiä ja papuja yhdessä mausteiden kuten korianterin, sipulin ja pippurien kanssa. Usein sekaan laitetaan myös Salsa Lizano -kastiketta.


title: Gallo pinto

text: Gallo pinto tarkoittaa "täplikästä kukkoa". Kun riisiä ja papuja sekoitetaan keskenään, pavut värjäävät riisin. Nicaragualaiset käyttävät perinteisesti pieniä punaisia papuja ja costaricalaiset mustia.


title: Bobby Edner

text: Robert Charles "Bobby" Edner (s. 5. lokakuuta 1988) on yhdysvaltalainen näyttelijä. Hän on esiintynyt paitsi vieraana useissa tunnetuissa televisiosarjoissa, myös tärkeässä roolissa muun muassa elokuvassa "Kosto avaruudesta" (2001).


title: Bobby Edner

text: Edner syntyi Downeyssä, Kaliforniassa, Bob- ja Cindy-nimisten vanhempien poikana. Myös hänen nuorempi sisarensa Ashley Edner on näyttelijä.


title: Bobby Edner

text:
Edner antoi äänensä "Final Fantasy XII" -peliin (2006).
Bobby on myös Varsity Fanclub- nimisessä yhdysvaltalaisessa poikabändissä.


title: Charlene Tilton

text: Charlene L. Tilton (s. 1. joulukuuta 1958) on yhdysvaltalainen näyttelijä. Hänen rooleistaan tunnetuin oli Lucy Ewingin osa televisiosarjassa "Dallas", jossa hän esiintyi vuosina 1978–1985 ja 1988–1990.


title: Charlene Tilton

text: Tilton on esiintynyt myös elokuvissa. Hän on melko lyhyt, vain 150 senttiä pitkä.


title: Charlene Tilton

text: San Diegossa, Kaliforniassa syntynyt Tilton oli 1980-luvulla lyhyesti naimisissa countrymuusikko Johnny Leen kanssa.


title: New Statesman

text: New Statesman on brittiläinen vasemmistolainen poliittinen viikkolehti, joka ilmestyy Lontoossa. Viimeinen päätoimittaja on ollut John Kampfner, joka irtisanoutui yllättäen 13. helmikuuta 2008. Lehden ohjelma on "kehitys, ihmisoikeudet ja ympäristö, maailmanlaajuiset kysymykset, jotka valtalehdistö usein sivuuttaa".


title: New Statesman

text: Lehden numerossa 29. toukokuuta 2006 sen päätoimittaja John Kampfner lausui, että "New Statesman" pysyy "uskollisena radikaalin politiikan perinnölleen".


title: New Statesman

text: Lehteä kutsutaan joskus kaikessa ystävyydessä nimellä 'The Staggers' ('Hoipertelijat').


title: New Statesman

text: New Statesmanin perustivat 1913 Sidney ja Beatrice Webb, ja heitä tukivat George Bernard Shaw ja muut merkittävät Fabian Societyn jäsenet. Sen ensimmäinen päätoimittaja oli Clifford Sharp. Sharp oli päätoimittajana vuoteen 1928, mutta kahden viimeisen vuoden aikana hänen työtehoaan heikensi alkoholismi ja lehden päätoimittajana oli todellisuudessa hänen apulaisensa Charles Mostyn Lloyd, joka hoiti tehtävää Sharpin lähdön jälkeen, kunnes Kingsley Martin nimitettiin päätoimittajaksi 1930. Martin oli tehtävässä 30 vuotta. Vaikka Webbit ja useimmat Fabian-seuran jäsenet olivat yhteydessä Britannian työväenpuolueseen, Sharp siirtyi lähemmäksi Asquithin liberaaleja.


title: New Statesman

text: Samaan aikaan kun Martinista tuli päätoimittaja, Statesmaniin sulautui liberaalien viikkolehti " Nation" ja lehden nimeksi tuli "New Statesman and Nation", joka säilyi sillä vuoteen 1964. Nationin johtokunnan puheenjohtaja oli taloustieteilijä John Maynard Keynes, josta tuli uusi tärkeä vaikuttaja vasta yhdistyneeseen lehteen, jonka levikki oli alkuun vain vajaat 13 000.


title: New Statesman

text: 1930-luvulla Martinin "Statesman" siirtyi poliittisesti selvästi vasemmalle. Siitä tuli jyrkän antifasistinen, ja se suhtautui yleensä kriittisesti hallituksen myöntyvyyspolitiikkaan Mussolinia ja Hitleriä kohtaan, vaikkakaan se ei tukenut Britannian asevarustelua. Se myös tunnetusti puhui Stalinin Neuvostoliiton puolesta. Vuonna 1934 se julkaisi H. G. Wellsin kuuluisan Staliniin kunnioittavasti suhtautuvan haastattelun. Vuonna 1938 Martin kieltäytyi julkaisemasta George Orwellin raportteja Espanjan sisällissodan aikaisesta Barcelonasta, koska niissä arvosteltiin sitä, että kommunistit tukahduttivat anarkistit ja vasemmistolaisen POUMin. "On surullinen tosiasia", Martin kirjoitti Orwellille, "että Venäjän nykyisin hallinnon vihamielinen arvostelu otetaan helposti propagandana "sosialismia vastaan"."


title: New Statesman

text: "Statesmanin" levikki kasvoi valtavasti Martinin aikana ja oli 70 000 vuonna 1945, ja siitä tuli keskeinen vaikuttaja työväenpuolueen politiikassa. Lehti kiitti työväenpuolueen vaalivoittoa 1945 mutta suhtautui kriittisesti uuden hallituksen ulkopolitiikkaan. Labourin nuori parlamenttiedustaja Richard Crossman, joka oli ollut ennen sotaa apulaispäätoimittaja, oli tähän aikaan Martinin pääavustaja, ja "Statesman" julkaisi Crossmanin, Michael Footin ja Ian Mikardon pamfletin "Keep Left", joka hyvin ytimekkäästi esitti työväenpuolueen vasemmistosiiven ehdotuksen "kolmannen voiman" ulkopolitiikasta sen sijaan että liittouduttaisiin Yhdysvaltojen kanssa.


title: New Statesman

text: 1950-luvulla "Statesman" jatkoi Britannian ulko- ja puolutuspolitiikan ja Hugh Gaitskellin puoluejohtajuuden vasemmistolaissävyistä arvostelua (joskaan Martin ei ollut suoraan yhteydessä Gaitskellia vastustavan vasemmistosiiven johtajaan Aneurin Bevaniin). Se vastusti Korean sotaa, ja Britannian ydinaseiden vastainen liike sai alkunsa Statesmanissa julkaistusta J. B. Priestleyn artikkelista.


title: New Statesman

text: Martin jäi eläkkeelle 1960, ja hänen tilalleen päätoimittajaksi tuli John Freeman, poliitikko ja toimittaja, joka oli eronnut työväenpuolueen hallituksesta 1951 Bevanin ja Harold Wilsonin kanssa. Freeman pysyi päätoimittajana viisi vuotta vuoteen 1965, ja hänen jälkeensä tehtävän otti Paul Johnson, jonka johdolla "Statesman"saavutti levikkihuippunsa 90 000. Joidenkin mielestä, jopa Paul Johnsonin vihamiesten, kuten Richard Ingramsin miestä, tuo vaihe oli lehdelle toimituksellisesti hyvin vahvaa aikaa.


title: New Statesman

text: Johnsonin lähdettyä 1970 "Statesmanin" levikki kääntyi pitkäksi aikaa laskusuuntaan useiden päätoimittajien aikana: Richard Crossman (1970–1972) yritti johtaa lehteä samalla kun hänellä oli merkittävä asema työväenpuolueessa; Anthony Howard (1972–1978), joka palkkasi lehteen muun muassa Christopher Hitchensin, Martin Amisin ja James Fentonin (yllättäen tunnettu antisosialisti Auberon Waugh kirjoitti "Statesmaniin" tässä vaiheessa ennen kuin palasi luonnolliseen kotiinsa "The Spectatoriin"); Bruce Page (1978–1982), joka johdatteli lehteä kohti tutkivaa journalismia ja antoi potkut Arthur Marshallille, joka oli kirjoittanut "Statesmaniin" kolumnistina aika ajoin vuodesta 1935, ja syyksi on väitetty, että Marshall kannatti Margaret Thatcheria; Hugh Stephenson (1982–1986), jonka aikana lehti jälleen otti voimakkaasti kantaa yksipuolisen ydinaseriisunnan puolesta; John Lloyd (1986–1987), joka käänsi lehden suuntaa jälleen kohti keskustaa; Stuart Weir (1987–1990), jonka aikana "Statesman" perusti perustuslain uudistamiseen tähtäävän painostusryhmän Charter 88; sekä Steve Platt (1990–1996). Vuonna 1996 lehden levikki oli 23 000 kappaletta viikossa. New Statesman meni ensimmäisenä aikakauslehtenä verkkoon 1998.


title: New Statesman

text: "Statesman" hankki viikkolehti "New Societyn" 1988 ja ne yhdistettiin, jolloin lehden nimeksi tuli "New Statesman and Society" kahdeksaksi vuodeksi, minkä jälkeen palattiin vanhaan nimeen. Vuonna 1993 pääministeri John Major nosti syytteen "Statesmania" vastaan, kun se oli julkaissut artikkelin, jossa käsiteltiin huhuja, joiden mukaan hänellä olisi suhde keittäjään. Vaikka asia saatiin pois päiväjärjestyksestä ilman oikeuskäsittelyä pienestä rahasummasta, oikeuskulut olivat vähällä viedä lehden konkurssiin.


title: New Statesman

text: "Statesman" pelastui uhkaavalta konkurssilta, kun sen otti haltuunsa liikemies Philip Jeffrey, mutta 1996,sen jälkeen johtokunnassa oli kiistelty Jeffreyn suunnitelmista, se myytiin Geoffrey Robinsonille, Työväenpuolueen kansanedustajalle ja liikemiehelle. Hän potkaisi Plattin pois ja nimitti päätoimittajaksi Ian Hargreavesin, joka vuorostaan irtisanoi suurimman osan vasemmistolaistoimittajista ja muutti "Statesman" linjan, niin että se tuki Tony Blairia työväenpuolueen johtajana. Hargreaves jälkeen oli vuorossa Peter Wilby vuonna 1998, ja hän käänsi lehden taas vasemmalle. Muutos ei mennyt ilman ristiriitoja. Vuonna 2002 "Statesmania" syytettiin antisemitismistä, kun se julkaisi tutkimuksiin perustuvan jutun "Sionisti vaikuttajista", Britannian juutalaisyhteisöstä, jota se nimitti "Kosher-salaliitoksi". Jutun kuvituksen oli kultainen daavidintähti, joka lävisti Yhdysvaltojen lipun. Wilbyn poliittinen toimittaja John Kampfner astui hänen jälkeensä päätoimittajaksi toukokuussa 2005 suurten sisäisten ristiriitojen jälkeen.


title: Lee Purcell

text: Lee Purcell (s. 15. kesäkuuta 1947) on yhdysvaltalainen näyttelijä. Hän on esiintynyt muun muassa televisiosarjoissa "Ihmemies MacGyver" (jaksossa ”Jack Dalton, vakooja”, 1987), "Cannon", "Rockfordin paperit", "Bonanza", "Waltonin perhe" ja "Matlock" sekä elokuvissa "Raakaa peliä" (1974), "Pelon kesä" (televisioelokuva, 1978), "Villit vuodet" (1978) ja "Space Rage" (1985).


title: Lee Purcell

text: Pohjois-Carolinassa syntynyt Purcell sai 1990-luvulla televisioesiintymisistään kaksi Emmy-ehdokkuutta.


title: Lee Purcell

text: Purcell on uskonnoltaan skientologi. Hän on esiintynyt laulajana videolla "Road to Freedom: L. Ron Hubbard and Friends" (1988) sekä näyttelee opetusvideolla "Miten Dianetiikkaa käytetään" ("How to Use Dianetics: A Visual Guidebook to the Human Mind", 1992). Purcell on toiminut National Rifle Associationin eli Yhdysvaltain kansallisen kivääriyhdistyksen johtajana. Hän myös toimii hyväntekeväisyysjärjestöissä eläinsuojelun ja sotaveteraanien hyväksi.


title: Linda Cristal

text: Marta Victoria Moya Burges eli Linda Cristal (s. 23. helmikuuta 1934) on argentiinalainen näyttelijä. Hän esiintyi muiden muassa elokuvissa "Alamo" (1960) ja "Raakaa peliä" (1974) sekä televisiosarjassa "Karjatila High Chaparral" (1967–1971).


title: Linda Cristal

text: Buenos Airesissa syntynyt Cristal joutui vuonna 1947 liikenneonnettomuuteen, josta hän selvisi, mutta jossa hän menetti molemmat vanhempansa.


title: Linda Cristal

text: Cristal voitti uransa aikana kaksi Golden Globea ja oli ehdolla kolmannen saajaksi; lisäksi hänellä oli kaksi Emmy-ehdokkuutta.


title: Johnny Lee

text: Johnny Lee Ham (s. 3. heinäkuuta 1946) on yhdysvaltalainen countrylaulaja.


title: Johnny Lee

text: Lee nousi listaykköseksi ensimmäistä kertaa hitillään "Lookin' for Love" (1980). Muiden hittien joukossa ovat "One in a Million" (1980), "Bet Your Heart On Me" (1981), "Pickin' Up Strangers" (1981), "Hey Bartender" (1983), "You Could've Heard A Heart Break" (1984) ja "The Yellow Rose" (1984).


title: Johnny Lee

text: Lee syntyi ja kasvoi Teksasissa. Hän oli 1980-luvulla lyhyesti naimisissa näyttelijä Charlene Tiltonin kanssa.


title: Koripallon Serie A

text: Serie A on Italian koripalloilun pääsarja.


title: Koripallon Serie A

text: Sarjaan kuuluu kuusitoista joukkuetta, jotka pelaavat keskenään kaksinkertaisen runkosarjan. Kahdeksan parasta selviytyy runkosarjasta pudotuspeleihin, jotka pelataan paras viidestä -periaatteella. Kaksi heikoiten runkosarjassa sijoittunutta joukkuetta putoaa toiseksi korkeimmalle sarjatasolle LegADuehen, josta kaksi parasta joukkuetta nousee tilalle.


title: Koripallon Serie A

text: Koripallon kansallista sarjaa on pelattu Italiassa vuodesta 1920 lähtien. Ensimmäisen mestaruuden voitti SEF Costanza Milano. Sarjan menestynein joukkue on Olimpia Milano, joka on voittanut mestaruuden 25 kertaa. 2000-luvun menestynein seura on ollut Montepaschi Siena, joka on voittanut kahdeksan mestaruutta.


title: Mustat kalat

text: Mustat kalat on suomalainen salapoliisiromaani, jonka on kirjoittanut Eeva Tenhunen vuonna 1964.


title: Mustat kalat

text: Yleisradion radioteatteri teki romaanista kuunnelmasovituksen vuonna 2001.


title: Mustat kalat

text: Kirja sijoittuu kesäiseen Savonlinnaan, jossa tärkein tapahtumaympäristö on Olavinlinna. Sen päähenkilö on nuori Liisa Rautasalo, joka saapuu kirjan alussa junalla kyseiseen kaupunkiin toimiakseen turistioppaana linnassa. Paikalla on hänen ystävänsä Inkeri, jonka luokse hän muuttaa asumaan, sekä muita tuttuja ihmisiä.


title: Mustat kalat

text: Synkät varjot kuitenkin astuvat neiti Rautasalon elämään, kun tapahtuu murha.


title: Tiina Kankaanpää

text: Tiina Piia Susanna Kankaanpää (s. 16. elokuuta 1976 Seinäjoki) on suomalainen kiekonheittäjä. Kankaanpää saavutti ulkoradoilla kahdeksan peräkkäistä Suomen mestaruutta. Hänen ennätystuloksensa 61,04 metriä on vuodelta 1999. Kankaanpää edusti Seinäjoen Urheilijoita.


title: 23am

text: 23am on Robert Milesin vuonna 1997 julkaisema albumi.


title: 23am

text: Albumin teko alkoi heti Dreamland-kiertueella, jolloin Miles nauhoitti ääniä jokaisesta kiertuekaupungista. Milesin mukaan albumi kertoo ihmisen elämänkaaren syntymästä kuolemaan. Kiertokaupungeista nauhoitettujen äänien vuoksi albumi voidaan ajatella myös matkakertomuksena.


title: 23am

text: Albumilta löytyvät neljä laulua sisältävää kappaletta, jotka ovat Robert Milesin ensimmäiset sanoitukset. Sanat kirjoitettiin alun perin italiaksi, josta ne käännettiin englanniksi.


title: 23am

text: 23am:n instrumentaalit ovat mutkikkaampia kuin Dreamlandilla. Kappaleet sisältävät oikeita instrumentteja, kuten saksofonia ja trumpettia syntetisaattorin lisäksi.


title: 23am

text: Kaikki kappaleet ovat Roberto Concinan (Robert Miles) käsialaa, jollei toisin mainita.


title: Jääpuikko

text: Jääpuikko on teräväkärkinen jäämuodostuma, joka syntyy sulan veden virratessa jonkin pinnan reunalta maata kohti siten, että vesi jäätyy juuri ennen irtoamistaan reunasta. Vesi jäätyy ulkopinnaltaan, puikon sisäosa voi olla ontto tai nestettä täynnä.


title: Jääpuikko

text: Jääpuikot kasvavat kuten tippukivi.


title: Jääpuikko

text: Jääpuikkoja syntyy tyypillisesti lopputalvesta etenkin harjakattojen etelänpuolen räystäisiin, kun päiväsaikaan aurinko jo lämmittää kattoa, mutta ilma on vielä pakkasen puolella.


title: Jääpuikko

text: Räystäältä tippuvat jääpuikot voivat aiheuttaa vaurioita jalankulkijoille tai pysäköidyille autoille.


title: Jääpuikko

text: Vedenalainen jääpuikko, jota sanotaan myös kuoleman jääpuikoksi, on meressä jään alle muodostuva jääpuikko, jossa suolainen merivesi irtoaa merijäästä ja laskeutuu merenpohjaan. Laskeutuessaan se jäähdyttää merivettä ympärillään muodostaen vedenalaisen jääpuikon, joka pohjaan osuessaan jäädyttää kaiken tiellään olevan surmaten pohjan eliöitä.


title: Lieksan Hurtat

text: Lieksan Hurtat on lieksalainen jääkiekkoseura. Edustusjoukkue pelaa kaudella 2018-2019 III-divisioonassa. Joukkueen kotihalli on Urheilupuistossa sijaitseva Lieksa Areena. Kaudella 2011-2012 Lieksan jäähalli oli remontissa ja Hurtat pelasi Nurmeksen Laamilan jäähallissa.


title: Lieksan Hurtat

text: Hurtilla on jääkiekon lisäksi ohjelmassa myös jalkapallo. Aiemmin seurassa on pelattu myös pesäpalloa ja jääpalloa sekä jonkin verran myös koripalloa ja pöytätennistä. Jalkapalloilu loppui tilapäisesti 1977, kun Kevätniemen Kehä otti lajin jälleen ohjelmistoonsa ja sille siirtyi myös Hurttien juniorityö, mutta Hurtat säilyttivät myös jäsenyytensä Palloliitossa, jonka Itä-Suomen piirin jäsenseura se edelleen on virallisella nimellä Juniori-Hurtat (rekisteröity 13. helmikuuta 2001). Seuralla on Nelosessa pelaavan miesten joukkueen lisäksi viisi juniorijoukkuetta, sekä ikämiesjoukkue (Nitro-Hurtat).


title: Lieksan Hurtat

text: Joukkueen nimi tulee veromies Simo Hurtasta, joka työskenteli Suomessa Ruotsin vallan aikana ja vaikutti Lieksassa.


title: The Symmetry of I – The Circle of O

text: The Symmetry of I – The Circle of O on suomalaisen black/industrial metal -musiikkia soittavan ...and Oceans -yhtyeen toinen studioalbumi.Ainoastaan digipack-versiossa.


title: Matti Uusitupa

text: Matti Uusitupa (s. 15. kesäkuuta 1946 Helsinki) oli Kuopion yliopiston rehtori vuosina 2001–2009. Hän on toiminut aiemmin yliopistossa kliinisen ravitsemuksen ja aineenvaihduntasairauksien professorina. Uusitupa on toiminut lukuisissa kansallisissa ja kansainvälisissä asiantuntijatehtävissä diabeteksen, sydän- ja verisuonitautien sekä ravitsemuksen alalla.


title: Matti Uusitupa

text: Uusitupa toimii Suomen Sydänliiton hallituksen puheenjohtajana 2010–2012. Uusitupa valittiin puheenjohtajan tehtävään toiselle kolmivuotiskaudelle vuonna 2013.


title: Matti Uusitupa

text: Vuoden 2010 alusta hänet kutsuttiin vasta perustettuun ravitsemusgenomiikan ja -genetiikan professorin kolmivuotiseen virkaan.


title: Adam Rippon

text: Adam Rippon (s. 11. marraskuuta 1989 Scranton, Pennsylvania) on yhdysvaltalainen taitoluistelija. Hän voitti miesten yksinluistelun neljän maanosan mestaruuden 2010 ja juniorimaailmanmestaruuden vuosina 2008 ja 2009. Pyeongchangin olympialaisissa 2018 hän saavutti pronssia joukkuekilpailussa.


title: Adam Rippon

text: Rippon on MM-kilpailuissa sijoittunut kuudenneksi vuosina 2010 ja 2016, kahdeksanneksi vuonna 2015 sekä 13:nneksi vuonna 2012. Hän voitti Yhdysvaltain-mestaruuden aikuisten sarjassa vuonna 2016 ja juniorien sarjassa vuonna 2008.


title: Adam Rippon

text: Rippon on avoimesti homoseksuaali ja elää suhteessa suomalaisen kiinteistönvälittäjän kanssa.


title: The Ultimate Fling

text: ”The Ultimate Fling” on ensimmäinen single suomalaisen rockyhtyeen Poets of the Fallin albumilta Revolution Roulette. Se julkaistiin Suomessa 26. maaliskuuta 2008. Levyltä löytyy kolme eri versiota kappaleesta ”The Ultimate Fling”. Levyllä on myös livenauhoitus Poets of the Fallin kappaleesta ”Fire”. Se nauhoitettiin Ankkarock-festivaaleilla 5. elokuuta 2007.


title: Organik

text: Organik on Robert Milesin kolmas albumi vuodelta 2001. Se on ensimmäinen itsenäisesti tuotettu ja nauhoitettu albumi Milesin levy-yhtiön vaihtamisen jälkeen. Tyyliltään albumi eroaa täydellisesti kahdesta edeltäneestä.


title: Organik

text: Organikista julkaistiin vuonna 2002 remix-kokoelma Organik remixes. Kaksi kokoelman uudelleen miksauksista ovat päässeet albumille internetissä järjestetyn kilpailun kautta.


title: Organik

text: Organikin kappaleet sävellettiin kesällä 1999 Can Maresassa Ibizalla. Vuosina 2000 ja 2001 sitä nauhoitettiin ja miksattiin Lontoossa.


title: Organik

text: Kaikki sävellykset ja sovitukset Robert Miles, paitsi kappale ”Paths” sävellys ja sovitus Robert Miles ja Smoke City (Nina Miranda, Marc Brown, Chris Franck). Jousisovitukset Nick Ingman.


title: Organik

text: Muusikot


title: Polydoros

text: Polydoros () oli kreikkalaisessa mytologiassa usean eri mieshahmon nimi:


title: Jukka Jurvelin

text: Jukka Jurvelin (s. 1957, Mikkeli) on Kuopion yliopiston lääketieteellisen fysiikan ja tekniikan professori. Jurvelin toimii Kuopion yliopiston Luonnontieteiden ja metsätieteiden tiedekunnan dekaanina. Tätä ennen hän on toiminut vuonna 2008 Kuopion yliopiston vararehtorina.


title: Teuvo Pakkalan koulu

text: Teuvo Pakkalan koulu on yksi Oulun kaupungin ylläpitämistä 1.–6. luokkien peruskouluista. Se on nimetty oululaisen kirjailijan, Teuvo Pakkalan mukaan. Koulu sijaitsee Raksilan kaupunginosassa lähellä urheilukeskusta, jossa sijaitsevat Oulun jäähalli, Raksilan pesäpallostadion, Ouluhalli sekä Oulun uimahalli.


title: Teuvo Pakkalan koulu

text: Koulun rakentaminen aloitettiin jo vuonna 1947, mutta rakennustarvikkeiden puutteen vuoksi työt jouduttiin keskeyttämään useita kertoja. Teuvo Pakkalan kansakouluksi nimetty kansakoulurakennus valmistui syksyllä 1950. Rakennuksen on suunnitellut arkkitehti Martti Heikura. Peruskoulu-uudistuksessa 1970-luvulla koulun nimi muutettiin Teuvo Pakkalan kouluksi.


title: Teuvo Pakkalan koulu

text: Koulussa toimivat musiikkiluokat 3.–6. luokilla, joille otetaan oppilaita koko kaupungin alueelta. Syyslukukauden 2016 alussa koulussa oli 290 oppilasta ja 11 perusopetusryhmää. Rehtorina toimii Jari Kestilä. Koulun vanhempaintoimikunta on nimetty Stiiknafuulia-seuraksi Teuvo Pakkalan novellin mukaan.


title: Teuvo Pakkalan koulu

text: Koulun kellarikerroksessa toimi Oulun kaupunginkirjaston sivukirjasto, Karjasillan sivukirjasto, vuosina 1951–1960. Sivukirjasto oli Oulun ensimmäinen.


title: Teuvo Pakkalan koulu

text: Teuvo Pakkalan koulun kooltaan noin 235 × 510 senttimetriä oleva vuonna 1959 tehty seinämaalaus "Leirielämää" on taidemaalari ja taidegraafikko Olli Seppäsen (1921–1968) käsialaa.


title: Katri Vehviläinen-Julkunen

text: Katri Vehviläinen-Julkunen (s. 1957 Suonenjoki) oli Kuopion yliopiston vararehtori (1998–2003 ja 2008–2009) ja toimii Itä-Suomen yliopiston hoitotieteen professorina. Vehviläinen-Julkusen yli 400 nimikettä käsittävä julkaisuluettelo sisältää muun muassa kansainvälisiä tieteellisiä julkaisuja sekä oppikirjoja.


title: Katri Vehviläinen-Julkunen

text: Vuonna 1977 työuransa aloittanut Vehviläinen-Julkunen on toiminut muun muassa Kuopion yliopiston hoitotieteen laitoksen johtajana, hoitanut apulaisprofessorin sekä professorin virkoja ja ollut yhteiskuntatieteellisen tiedekunnan tutkimuksesta vastaavana varadekaanina. Yliopiston vararehtorina hän toimi jo aiemmin vuosina 1998–2003.


title: Molotovin leipäkori

text: Molotovin leipäkori, viralliselta neuvostoliittolaiselta nimeltään RRAB-3, oli rypälepommi, jota Neuvostoliitto käytti ensimmäisen kerran talvisodassa Suomen kaupunkien pommituksissa. Eräs ensimmäisiä dokumentoituja kertoja oli Viipurin tuhoisa palopommitus 10. helmikuuta 1940, Tuhopolttolauantai.


title: Molotovin leipäkori

text: Pommi sisälsi kymmeniä pienempiä palopommeja. Kärjessä oleva turbiini toimii voimanlähteenä pyöriessään pommin pudotessa: mekanismi avaa pommin kyljet ja laukaisee pienemmät pommit ulospäin jousien avulla. Takaosan suuret siivekkeet saavat pommin pyörimään pudotessaan, mikä levittää räjähteet laajalle alueelle. Eräiden lähteiden mukaan pommi sisälsi myös suuremman, tavanomaisen räjähdepommin.


title: Molotovin leipäkori

text: Tunnetumman nimensä pommi sai Vjatšeslav Molotovin vuonna 1939 pitämän radiopuheen ansiosta: Molotov väitti, että Neuvostoliitto ei pommita Suomea, vaan pudottaa lentokoneista ruokaa suomalaisille. Vastauksena suomalaiset nimesivät polttopullot ”Molotovin cocktaileiksi”.


title: Mistral (tuuli)

text: Mistral-tuuli Ranskassa on luja ja kylmä, usein kuiva tuuli, joka puhaltaa pohjoisesta tai luoteesta pitkin Rhônen laaksoa Välimerelle asti. Sitä havaitaan ympäri vuoden, mutta useimmin talvella ja keväällä. Se on katabaattinen tuuli. Mistral on osasyynä siihen, että Provencessa on aurinkoisempaa kuin muualla Ranskassa.


title: Dream house

text: Dream house (tunnetaan myös nimellä Dream trance) oli lyhytikäinen tanssimusiikin suuntaus. Suurimmillaan dream housen suosio oli vuosien 1995 ja 1997 välillä. Sen erityispiirre oli melodian tärkeys, usein varsin unenomainen tunnelma. Dream house-kappaleissa käytettiin useimmiten pianoa, sekä joskus viulua tai saksofonia. Nykyään soittimena käytetään lähinnä syntetisaattoria.


title: Dream house

text: Robert Miles toi Dream trancen suuren yleisön tietoisuuteen kappaleella "Children". Milesin debyyttialbumia Dreamland pidetään kaikkien Dream house-albumien ikonina.Nykypäivän progressiivisessa trancessa on jonkin verran yhtäläisyyksiä dream houseen.


title: The Final Countdown (albumi)

text: The Final Countdown on vuonna 1986 julkaistu ruotsalaisen Europe-yhtyeen menestynein albumi. Albumin suurin hitti on nimikkokappale "The Final Countdown". Albumilta nousi muitakin suuria hittejä kuten: "Rock the Night" ja "Carrie". Levy sai hyvät arvosanat kriitikoilta ja levy on myös Europen myydyin. Tällä levyllään Europe tuli maailmankuuluisuuten ja teki läpimurtonsa. Levyltä julkaistiin viisi singleä, jotka ovat: "The Final Countdown", "Rock the Night", "Carrie", "Cherokee" ja "Love Chaser".


title: M/S ULS Ferry 1

text: M/S ULS Ferry 1 () on ro-ro-rahtialus. Alus on rakennettu vuonna 1974 Kristiansands Mekaniske Verkstedin telakalla, Kristiansandissa, Norjassa. "ULS Ferry 1" on rekisteröity Panaman lipun alle, ja sen kotisatama on Panamá.


title: M/S ULS Ferry 1

text: Pituutta laivalla on 110,14 metriä, leveyttä 17,51 metriä ja syväys on 5,77 metriä. Laivan koko tilavuus (bruttovetoisuus) (GT) on 7 564. Aluksen lastikapasiteetti on 590 metriä. Laivan huippunopeus on 14,5 solmua.


title: M/S ULS Ferry 1

text: "ULS Ferry 1" on ro-ro-alus ("roll on roll off"), eli sen lastaus tapahtuu perästä pyörien päällä ilman nosturia. Ro-ro-alus on kaikkein kilpailukykyisin ratkaisu nopeutta vaativissa ja lyhyissä kuljetuksissa, sillä se on nopea lastata ja purkaa. Rahtitilaan jää aina paljon käyttämätöntä tilaa, minkä vuoksi aluksia ei juuri valtameriliikenteessä käytetä.


title: M/S ULS Ferry 1

text: Alus laskettiin vesille nimellä "Cord Adeler". 6. kesäkuuta 1974 alus luovutettiin norjalaisen A/S Larvik-Frederikshavnferjenin omistukseen, joka antoi alukselle nimen "Duke of Yorkshire". 9. kesäkuuta 1974 alus aikarahdattiin eli vuokrattiin Norfolk Linen liikenteeseen reitille Scheveningen–Middlesbrough. Liikenne alkoi 11. kesäkuuta. 14. lokakuuta 1975 "Duke of Yorkshire" siirtyi Alankomaiden lipun alle. 15. marraskuuta 1975 Unilever Norfolk Line osti aluksen. 28. kesäkuuta 1976 aluksen ollessa matkalla Teesportista Esbjergiin syttyi konehuoneessa tulipalo. Palon vuoksi alus jouduttiin hinaamaan Rotterdamiin, jonne se saapui 30. kesäkuuta. Korjaustyöt kestivät noin seitsemän viikkoa. Tammikuussa 1977 alus aikarahdattiin P&O Normandy Ferriesin Boulognen ja Doverin väliseen liikenteeseen kahdeksi viikoksi. Tämän jälkeen alus aikarahdattiin tuntemattomalle varustamolle, joka käytti sitä Shernessin ja Länsi-Afrikan välisessä liikenteessä.


title: M/S ULS Ferry 1

text: Maaliskuussa 1978 kanadalainen CN Marine osti aluksen, minkä jälkeen alus lähti telakalle St. John'siin, Newfoundlandiin. Myöhemmin maaliskuussa alus sai nimen "Marine Evangeline," ja se rekisteröitiin Royal Lease Ltd:n omistukseen. Huhtikuussa alus aloitti liikennöinnin Yarmouthin ja Portlandin välillä. 30. maaliskuuta 1983 "Marine Evangeline" siirtyi reitille Yarmouth–Bar Harbour.


title: M/S ULS Ferry 1

text:
Vuonna 1986 alus rekisteröitiin CN Marine Inc:in omistukseen. Myöhemmin samana vuonna alus rekisteröitiin Marine Atlantic Dieppen haltuun. 24. tammikuuta–24. huhtikuuta 1986 väliseksi ajaksi alus aikarahdattiin Dieppe Ferriesin (SNCF) Dieppen ja Newhavenin väliseen liikenteeseen. Rahtauksen päätyttyä alus jäi muutamaksi päiväksi käyttämättömänä Dunkerqueen. 2. toukokuuta 1986 alus aikarahdattiin RoRo Ferriesin Rosslaren ja Pembroke Dockin väliseen liikenteeseen. Joulukuussa 1986 alus aikarahdattiin jälleen Dieppe Ferriesin Dieppen ja Newhavenin väliseen liikenteeseen. Vuonna 1989 alus aloitti Marine Atlanticin liikenteessä. Vuonna 1992 "Marine Evangeline" aikarahdattiin Opale Ferriesin Folkestonen ja Boulognen väliseen liikenteeseen. 4. heinäkuuta 1993 Opale Ferries meni konkurssiin, minkä jälkeen alus aikarahdattiin Meridian Ferriesin Folkestonen ja Boulognen väliseen liikenteeseen nimellä "Spirit of Boulogne". Samalla alus myös rekisteröitiin Bahaman lipun alle. Kotisatamaksi tuli Nassau. 5. heinäkuuta 1994 alus ajoi karille lähellä Boulognea. 15. maaliskuuta 1995 Meridien Ferrieskin meni konkurssiin, ja alus jäi Boulogneen käyttämättömänä.
Myöhemmin samana vuonna alus sai jälleen nimen "Marine Evangeline". Kesäkuussa alus aikarahdattiin Sealink Stena Linen Newhavenin ja Dieppen väliseen liikenteeseen. Lokakuussa alus siirtyi reitille Belfast–Stranraer. 2. huhtikuuta 1996 alus siirtyi jälleen reitille Newhaven–Dieppe. Lokakuussa 1996 rahtaus loppui, ja "Marine Evangeline" jäi käyttämättömänä Englannin Southamptoniin. Lokakuussa 1997 alus aikarahdattiin virolaisen Hansateen Kapellskärin ja Paldiskin väliseen liikenteeseen.


title: M/S ULS Ferry 1

text: Elokuussa 1998 Hansatee osti aluksen ja rekisteröi sen Viron lipun alle nimellä "Kapella". Kotisatamaksi tuli Tallinna. Maaliskuussa 2004 alus siirtyi reitille Tallinna–Helsinki. Maaliskuussa 2006 "Kapella" siirtyi jälleen reitille Paldiski–Kapellskär. Tammikuussa 2007 "Kapella" siirtyi takaisin Tallinnan ja Helsingin välille. Huhtikuussa 2007 reitiksi tuli jälleen Paldiski–Kapellskär. 1. lokakuuta 2008 "Kapella" lopetti tuolla välillä ja siirtyi Viron Paljassaareen ja jäi sinne käyttämättömänä. Lokakuussa 2010 se liikennöi taas Paldisk–Kapellskär linjalla. Vuonna 2012 alus myytiin Panamaan, ja sen nimeksi tuli "ULS Ferry 1."


title: Mark Kurlansky

text: Mark Kurlansky (s. 7. joulukuuta 1948 Hartford, Connecticut) on yhdysvaltalainen toimittaja ja tietokirjailija.


title: Zooey Deschanel

text: Zooey Claire Deschanel (s. 17. tammikuuta 1980 Los Angeles, Kalifornia, Yhdysvallat) on yhdysvaltalainen näyttelijä ja laulaja-lauluntekijä. Hänet tunnetaan parhaiten pääroolistaan komediasarjassa "Kolme miestä ja tyttö", josta hän on ollut ehdolla Golden Globe- ja Emmy-palkintojen saajaksi.


title: Zooey Deschanel

text: Deschanel teki läpimurtoroolinsa vuonna 2000 elokuvassa "Melkein julkkis". Myöhemmin hänet nähtiin päärooleissa muun muassa elokuvissa "Yes Man" (2008) ja "(500) Days of Summer" (2009).


title: Zooey Deschanel

text: Deschanel syntyi Los Angelesissa, Kaliforniassa, vuonna 1980. Hän on kameramies/ohjaaja Caleb Deschanelin ja näyttelijä Mary Jo Deschanelin (o.s. Weir) tytär, ja hänellä on sekä ranskalaiset että irlantilaiset sukujuuret. Hänet nimettiin Zooey Glassin mukaan, joka on J. D. Salingerin vuoden 1961 teoksen "Franny ja Zooey" päähahmon nimi. Hänen isosiskonsa, Emily Deschanel, on myös näyttelijä ja näyttelee pääosaa tv-sarjassa "Bones".


title: Zooey Deschanel

text: Deschanel asui Los Angelesissa, mutta vietti suuren osan lapsuudestaan matkustaen, koska hänen isänsä kuvasi elokuvia ympäri maailmaa; hän sanoi myöhemmin: "Vihasin ainaista matkustamista. Olen nyt todella onnellinen että sain kokea sen, mutta silloin olin todella onneton, koska jouduin jättämään ystäväni Los Angelesiin ja menemään paikkoihin joissa ei ollut ruokaa josta pidin tai asioita joihin olin tottunut." Hän halusi kuitenkin jo lapsena päästä näyttelijäksi, mutta hänen vanhempansa kielsivät sen siihen asti, kunnes hän olisi tarpeeksi vanha ajaakseen itse koe-esiintymisiin. Hän kävi yksityistä preppauskoulua Crossroadsissa, joka sijaitsi Santa Monicassa ja jossa hän ystävystyi tulevien tähtien kuten Jake Gyllenhaalin ja Kate Hudsonin kanssa. Hän harrasti laulamista koko high schoolin ajan ja suunnitteli pyrkivänsä uralle musiikkiteatterissa ja osallistui esittävän taiteen French Woods -festivaaleille. Hän kävi Northwestern Universitya seitsemän kuukautta, kunnes jätti opintonsa kesken pyrkiäkseen toteuttamaan lapsuuden unelmansa näyttelijänä.


title: Zooey Deschanel

text: Zooey Deschanel laulaa ja soittaa ukulelea yhtyeessä She & Him.


title: Caleb Deschanel

text: Joseph Caleb Deschanel (s. 21. syyskuuta 1944) on yhdysvaltalainen elokuvaaja.


title: Caleb Deschanel

text: Deschanel syntyi Philadelphiassa, Pennsylvaniassa, yhdysvaltalaiselle äidille ja ranskalaiselle isälle, jotka kasvattivat hänet kveekariksi. Hän opiskeli Johns Hopkinsin yliopistolla, Etelä-Kalifornian yliopiston elokuvakoulussa ja AFI-konservatoriossa.


title: Caleb Deschanel

text: Deschanel meni vuonna 1972 naimisiin näyttelijä Mary Jo Weirin kanssa. Parin tyttäret, Emily (s. 1976) ja Zooey (s. 1980), ovat molemmat näyttelijöitä.


title: Caleb Deschanel

text: Deschanel on ollut viidesti ehdolla Oscar-palkinnon saajaksi (1984, 1985, 1997, 2001, 2005). Ehdokkuudet tulivat töistä elokuvissa "Valiojoukko" (1983), "Voittajan paluu" (1984), "Tyttö ja villihanhet" (1996), "Patriot" (2000) ja "The Passion of the Christ" (2004).


title: Caleb Deschanel

text: Deschanel sai "Patriotista" American Society of Cinematographersin palkinnon.


title: Caleb Deschanel

text: Deschanelin vähemmän tunnetulta uralta elokuvaohjaajana ovat syntyneet "Kahlekuningas" (1982) ja "Crusoe – Etelämeren seikkailija" (1988).


title: Kalevi Toiviainen

text: Kalevi Eino Ilmari Toiviainen (3. elokuuta 1929 Uukuniemi – 7. joulukuuta 2015 Espoo) oli Mikkelin hiippakunnan piispa.


title: Kalevi Toiviainen

text: Toiviainen valmistui teologian kandidaatiksi 1955, ja hänet vihittiin papiksi samana vuonna. Teologian lisensiaatin tutkinnon hän suoritti 1965, ja tohtoriksi hän väitteli 1968. Hän työskenteli muun muassa seurakuntapappina, oppikoulun uskonnonopettajana ja Jyväskylän kasvatusopillisen korkeakoulun virkaa tekevänä uskonnon lehtorina.


title: Kalevi Toiviainen

text: Toiviainen toimi vasta perustetun Kirkon koulutuskeskuksen ensimmäisenä johtajana 1970–1974. Helsingin yliopistossa hän toimi sosiaalietiikan apulaisprofessorina 1974–1976 ja ekumeniikan professorina 1976–1978. Professorivuosinaan hän toimi myös raamatunkäännöskomitean jäsenenä. Hän osallistui myös oppikeskusteluihin Venäjän ortodoksisen kirkon kanssa vuosina 1971–1992. Tasavallan presidentti Urho Kekkonen nimitti Toiviaisen Mikkelin hiippakunnan piispaksi 30. joulukuuta 1977, ja hän aloitti virassa 1. helmikuuta 1978. Hän jäi eläkkeelle vuonna 1993. Eläkepäivinään Toiviainen jatkoi kirjoitustyötä ja vietti paljon aikaa Espanjassa.


title: Kalevi Toiviainen

text: Toiviaisen pääasiallisin teologisen kiinnostuksen kohde oli ekklesiologia eli kirkko-oppi, johon liittyvät näkökulmat (esimerkiksi kirkon virka, maallikkojen asema ja ekumenia) olivat keskeisiä hänen hiippakunnalle osoittamissaan paimenkirjeissä.


title: Juovaokamonni

text: Juovaokamonni ("Platydoras costatus") on eteläamerikkalainen monnikala, jota pidetään myös akvaarioissa.


title: Juovaokamonni

text: Juovaokamonni kasvaa 24 cm pitkäksi. Se on pitkittäissuunnassa suklaanruskean ja kermanvalkean raidallinen. Evissä on terävät piikit, joiden pisto on hyvin kivulias.


title: Juovaokamonni

text: Juovaokamonneja elää luonnossa Amazonilla ja Tocantins-, Parnaíba-, Orinoco- ja Essequibo-jokien vesistöissä sekä mereen laskevissa puroissa Ranskan Guayanasta ja Surinamesta Argentiinaan. Se elää pohjan lähellä joen hiekkapohjaisilla osilla, ja piileksii mielellään pohjalietteen joukossa.


title: Juovaokamonni

text: Juovaokamonni on aktiivinen yöllä ja hämärän aikaan. Päiväsajan piilopaikaksi se tarvitsee luolan, juurakon tai vaikkapa kukkaruukun. Se voi kaivautua hiekkaan. Juovaokamonnia pidetään helppohoitoisena lemmikkinä, mutta se kasvaa niin suureksi, että akvaarionkin on oltava tarpeeksi iso. Akvaario saisi olla minimissään jotain 400-500 litran väliltä. Juovaokamonni ei lisäänny kotiakvaariossa.


title: Juovaokamonni

text: Juovaokamonni syö kaikenlaista pohjan läheltä löytämäänsä eläinperäistä ravintoa.


title: Along Came a Spider (albumi)

text: Along Came a Spider on Alice Cooperin vuonna 2008 julkaistu 25. studioalbumi. Albumi on konseptialbumi ja se kertoo sarjamurhaajasta nimeltä Spider, jonka tapana on kääriä tappamansa ihmiset silkkikankaaseen. Summittaisen tappamisen sijasta hän valitsee uhrinsa harkiten. Tavatessaan viimeisen uhrinsa hän kuitenkin rakastuu tähän eikä kykene viemään tapposuunnitelmiaan loppuun.


title: Along Came a Spider (albumi)

text: Albumin julkaisun johdosta Alice Cooper teki Euroopan-kiertueen kesällä 2008. Kiertueella Alice Cooperin taustayhtyeessä ovat kitaristit Keri Kelli ja Damon Johnson, basisti Chuck Garric ja Kiss-rumpali Eric Singer. Albumi julkaistiin myös kaksoisvinyylialbuminä.


title: Along Came a Spider (albumi)

text: Albumi nousi Yhdysvalloissa Billboard 200 -listan sijalle 53. Suomessa se debytoi virallisen albumilistan sijalla 31.


title: Nimessä ja veressä

text: Nimessä ja veressä on Ilkka Remeksen vuonna 2005 julkaistu trilleri.


title: Nimessä ja veressä

text: Kirjassa Pudasjärveltä löydetään lestadiolaisia naisia murhattuna, kun samaan aikaan heidän tutkijatuttunsa siepataan Irakissa. Kirjan päähenkilöt ovat Johanna Vahtera, joka tutkii Pudasjärven murhia, ja siepatun naisen puoliso Karri Vuorio, joka aikoo pelastaa puolisonsa itse.


title: Nimessä ja veressä

text: Kirjan myynti, 118 700 kappaletta, oli kotimaisten kaunokirjojen suurin, ja käännöskirjoista sen ohitti vain Dan Brownin "Enkelit ja demonit".


title: Billy Crudup

text: William "Billy" Crudup (s. 8. heinäkuuta 1968) on yhdysvaltalainen näyttelijä.


title: Billy Crudup

text: Crudup syntyi Manhassetissa, New Yorkin osavaltiossa, ja valmistui St. Thomas Aquinas High Schoolista Floridassa 1986. Hän opiskeli myöhemmin Pohjois-Carolinan yliopistossa (Chapel Hill) ja New Yorkin yliopiston Tisch School of the Artsissa.


title: Billy Crudup

text: Crudup seurusteli vuosina 1996–2003 näyttelijä Mary-Louise Parkerin kanssa. Parin yhteinen poika syntyi hieman välirikon jälkeen, 7. tammikuuta 2004.


title: Billy Crudup

text: Crudup on esiintynyt myös teatterissa. Hän on Tony-palkittu.


title: Billy Crudup

text: Elokuvia, joissa Crudup on esiintynyt, ovat:


title: Kampaokamonni

text: Kampaokamonni ("Agamyxis pectinifrons") on eteläamerikkalainen monnikala, jota pidetään myös akvaarioissa.


title: Kampaokamonni

text: Kampaokamonni kasvaa 15 cm pitkäksi. Se on tummanruskea ja siinä on harvakseltaan valkeita tai vaaleankeltaisia pilkkuja.Viikset ovat pitkät ja kaartuvat taaksepäin. Evissä on terävät piikit, joiden pisto on hyvin kivulias. Jos kala joutuu pois vedestä, se pystyy kehittämään kurnuttavia ääniä, joita se voimistaa uimarakkonsa avulla.


title: Kampaokamonni

text: Kampaokamonneja elää luonnossa Amazonin vesistössä.


title: Kampaokamonni

text: Kampaokamonni on aktiivinen ja ahnas monni, joka syö kaikkea pienikokoista. Niinpä se ei sovi itseään pienempien kalojen seuraan. Se on aktiivisin hämärän aikaan ja tarvitsee piilopaikan, jossa voi piileksiä valoisalla. Luola tai juurakko on hyvä, mutta varsinkin nuorille yksilöille kelpaa myös kasvitiheikkö. Kampaokamonni kutee vesirajassa olevien kasvinlehtien alapinnoille. Se ei yleensä kude kotiakvaarioissa.


title: Kampaokamonni

text: Kampaokamonni syö kaikenlaista pohjan läheltä löytämäänsä eläinperäistä ravintoa.


title: Älä katso ihmistä

text: Älä katso ihmistä on punkkia soittavan Aivolävistyksen kolmas albumi, jonka julkaisi vuonna 2007 Off Records Finland. Levyn kannen on maalannut jyväskyläläinen kuvataiteilija Pete Revonkorpi.


title: Jason Schwartzman

text: Jason Francesco Schwartzman (s. 26. kesäkuuta 1980) on yhdysvaltalainen näyttelijä ja muusikko.


title: Jason Schwartzman

text: Schwartzman syntyi Los Angelesissa, Kaliforniassa, tunnettuun elokuvasukuun. Hänellä on italialaista ja juutalaista taustaa. Hänen äitinsä on näyttelijä Talia Shire, ja lisäksi hän on sukua muiden muassa Francis Ford Coppolalle ja Sofia Coppolalle.


title: Jason Schwartzman

text: Schwartzman oli aiemmin Phantom Planet -yhtyeen jäsen. Hänen tuoreempi projektinsa on yhtye Coconut Records, jonka ensimmäinen levy ("Nighttiming") julkaistiin vuonna 2007.


title: Jason Schwartzman

text: Elokuvia, joissa Schwartzman on esiintynyt, ovat muiden muassa:


title: David O. Russell

text: David Owen Russell (s. 20. elokuuta 1958, New York) on yhdysvaltalainen elokuvaohjaaja, -käsikirjoittaja ja -tuottaja. Hän syntyi Larchmontissa, New Yorkin osavaltiossa, ja valmistui Amherst Collegesta.


title: David O. Russell

text: Russellin isä oli juutalainen ja äiti italialainen katolinen. Russel voitti parhaan sovitetun käsikirjoituksen Baftan elokuvastaan "Unelmien pelikirja" vuonna 2013 ja parhaan alkuperäisen käsikirjoituksen Baftan elokuvastaan "American Hustle" vuonna 2014.


title: Keltaripsimonni

text: Keltaripsimonni eli entinen pikkukäkimonni ("Synodontis petricola") on ripsimonneihin kuuluva kala, jota pidetään myös akvaarioissa. Kala on suosittu seuralainen Tanganjika- ja Malawi-järvien kirjoahventen akvaarioissa.


title: Keltaripsimonni

text:
Keltaripsimonni kasvaa noin kymmensenttiseksi. Siinä on kellanharmaalla pohjalla mustia pilkkuja. Kalan erottaa lähilajeistaan siitä, että aidolla "petricola"-lajilla on valkeat reunat evissä, eikä pilkkuja pyrstöevässä. Risteymiä lähilajien kanssa on paljon myynnissä akvaarioliikkeissä.
Keltaripsimonni on kotoisin Tangajika-järvestä Itä-Afrikasta.


title: Keltaripsimonni

text: Keltaripsimonni on aktiivinen öisin.


title: Keltaripsimonni

text: Keltaripsimonnille sopii lievästi emäksinen vesi, pH 7,5-8,2 ja lämpötila 22-26 astetta.


title: Judy Davis

text: Judy Davis (s. 23. huhtikuuta 1955) on australialainen näyttelijä. Hän syntyi katoliseen perheeseen Perthissä ja valmistui National Institute of Dramatic Artista vuonna 1977.


title: Judy Davis

text: Davis meni vuonna 1984 naimisiin näyttelijä Colin Frielsin kanssa. Parilla on yhteiset lapset Jack ja Charlotte.


title: Judy Davis

text: Davis on ollut kahdesti ehdolla Oscar-palkinnon saajaksi. Hän voitti kaksi Baftaa vuonna 1981 ja on lisäksi saanut kolme Emmy-palkintoa sekä kaksi Golden Globea. Hänelle on myönnetty useita Australian Film Instituten palkintoja.


title: Judy Davis

text: Elokuvia, joissa Davis on esiintynyt, ovat muiden muassa:


title: Kesäkissa

text: Kesäkissa on nimitys kissalle, joka hankitaan kesän mökkikaudelle ja hylätään loman päättyessä. Kesäkissoja hankitaan lähinnä lasten ja aikuistenkin väliaikaiseksi iloksi.


title: Kesäkissa

text: Kesäkissan hankkijalla ei ole tarkoitusta ottaa kissaa pysyväksi lemmikkieläimeksi. Yleensä kesäkissa elelee omistajiensa kesämökissä tai sen ympäristössä ja sen oletetaan selviytyvän Suomen luonnossa saalistaen oman ruokansa ja löytäen itselleen suojaisan nukkuma- ja lepopaikan. Monen kesäkissan kohtalona on kuitenkin mökkikauden päätyttyä heitteille jääminen ja sitä kautta nälkään, kylmään tai sairauksiin kuoleminen.


title: Jani Nikko

text: Jani Nikko (s. 7. kesäkuuta 1974 Laihia) on suomalainen entinen jääkiekkoilija. Nikko pelasi puolustajana. Hän pelasi ensimmäisen liigaottelunsa Ilveksessä kaudella 1991–1992. Nikko edusti urallaan kaksi kertaa Suomen jääkiekkomaajoukkuetta nuorten EM-turnauksessa, sekä kolme kertaa nuorten MM-kisoissa. Nikko pelasi urallaan I-divisioonaa kasvattajajoukkueessaan Vaasan Sportissa, jääkiekon SM-liigassa kolmessa joukkueessa. Ilveksessä, HPK:ssa ja HIFK:ssa, ja yhden kauden Ruotsin Elitserienissä. Hän joutui lopettamaan uransa kaudella 2001–2002 lukuisiin aivotärähdyksiin. Nikko teki 23.3.2001 pudotuspeliottelussa HIFK–Ilves jatkoaikamaalin ajassa 124.41. Ottelu oli tuolloin pisin koskaan SM-liigassa pelattu jääkiekko-ottelu, tämä ennätys rikottiin 15. maaliskuuta 2015, jossa olivat myös vastakkain Ilves ja HIFK. Tämän ottelun voitti HIFK Mika Partasen maalilla niin ikään neljännessä jatkoerässä ajassa 134.14 maalein 2–1.


title: Jani Nikko

text: Janin veljenpoika Joni Nikko on jääkiekkohyökkääjä.


title: Lankalauantai

text: Lankalauantai, pääsiäislauantai tai hiljainen lauantai (, "Pyhä lauantai", ) on päivä pitkänperjantain ja pääsiäispäivän välissä. Päivä on hiljaisen viikon eli suuren viikon viimeinen päivä.


title: Asema (Kangasala)

text: Asema (myös Kangasalan asema) on Kangasalan kunnassa sijaitseva osa-alue, joka syntyi (nyttemmin lakkautetun) Kangasalan rautatieaseman ympärille. Alue sijaitsee noin kuuden kilometrin päässä Kangasalan keskustasta pohjoisluoteeseen.


title: Asema (Kangasala)

text: Kangasalan asemalla on noin kilometrin pituinen, kapea, suopohjainen Halimajärvi. Sen rannalle on rakennettu 1940-luvulta alkaen kesämökkejä rantasaunoineen. Nykyisin useimmat alueen asuintaloista ovat ympärivuotisessa käytössä. Kylän asukasluku (vuonna 2008) on noin 380.


title: Asema (Kangasala)

text: Henkilöjunat pysähtyivät Kangasalan asemalla vuoden 1992 loppuun asti. Nykyään asemakylän tienhaaraan pääsee Tampereen seudun joukkoliikenteen liikennöimällä seutuliikenteen linjalla 45 arkisin. Muita julkisia liikenneyhteyksiä ei ole.


title: Mönni

text: Mönnin kylä sijaitsee Kontiolahden itäosassa. Kylän länsilaidassa virtaa Pielisjoki, jonka yli kylään tullaan vuonna 2006 valmistunutta Mönnin siltaa (maantie 5100) pitkin. Kylän asutus on sijoittunut nauhamaisesti vaaramaisemistaan kuulun maantien varteen.


title: Mönni

text: Mönni tarkoittaa karhua. Käkisalmen läänin maakirjasta vuodelta 1614 on maininta, että Jacob Mönnin (käytetty myös nimeä Jaakko Mönninen tai Jaakko Mönninpoika) oli tuolloin kylän ensimmäinen ja ainoa tilallinen.


title: Mönni

text: Vanha koulu keskellä kylää toimii kylätalona. Urheilu- ja eräseuroja ovat Mönnin Veto ja Mönnin Erä.


title: Mönni

text: Mönnin kyläyhdistys perustettiin 1979 ja sen puheenjohtaja (2014) on Saara Paalanen.


title: Simpsonit (10. tuotantokausi)

text: Simpsoneiden 10. tuotantokausi käynnistyi Yhdysvalloissa 23. elokuuta 1998 ja päättyi 16. toukokuuta 1999. Kausi käynnistyi jaksolla "Lard of the Dance" (suom. Rasvaa) ja päättyi jaksolla "Thirty Minutes over Tokyo" (suom. Päivä Tokiossa).


title: Simpsonit (10. tuotantokausi)

text: DVD-boksi tulee kahdessa eri muodossa: erikoispainos, jossa on Bartin pää, ja tavallinen boksi, jossa Bart ajaa autolla elokuvastudioon. Boksi julkaistiin Yhdysvalloissa 7. elokuuta 2007 ja Suomessa 26. syyskuuta 2007.


title: Simpsonit (10. tuotantokausi)

text: 10. tuotantokaudella vieraili lukuisia vierailevia tähtiä: Regis Philbin, Kathie Lee Gifford, Jerry Springer, Ed McMahon, Marcia Wallace, Robert Englund, Alec Baldwin, Kim Basinger, Ron Howard, Brian Grazer, George Carlin, Martin Mull, Mark Hamill, The Moody Blues, Cyndi Lauper, John Madden, Troy Aikman, Dan Marino, Pat Summerall, Roosevelt Grier, Fred Willard, Dolly Parton, Rupert Murdoch, Ed Begley Jr., Yo La Tengo, Kane Hodder, Elton John, John Kassir, Hank Williams, Jr., Jasper Johns, Isabella Rossellini, Jack La Lanne, Michael McKean, Stephen Hawking, George Takei, Gedde Watanabe, Keone Young, Karen Maruyama ja Denice Kumagai.


title: Simpsonit (10. tuotantokausi)

text: Hiuslisäke helvetistä (Hell Toupée)


title: Simpsonit (10. tuotantokausi)

text:
Snake Jailbird teloitetaan, koska yritti ryöstää Kwik-E-Martin. Sisäelimet jaetaan ja Homer saa Snaken hiukset. Hiukset tunkeutuvat Homerin aivoihin ja hänen hiuksensa ja äänensä muuttuvat Snakenlaisiksi. Hän tappaa Apun, joka oli todistamassa Snaken rikosta. Homer on alkanut myös polttaa tupakkaa, mutta kukaan ei huomaa sitä. Seuraavaksi hän tappaa Moen, toisen todistajan. Bart oli myös todistamassa ja hän alkaa pelätä. Snake yrittää tappaa Bartin. Homer kuitenkin panee vastaan ja repii hiuksensa päästään. Poliisit ampuvat hiukset kun ne yrittävät paeta.
Pirulliset piirretyt (The Terror of Tiny Toon)


title: Simpsonit (10. tuotantokausi)

text: Marge ei halua lastensa katsovan väkivaltaista Tikku ja Takku-piirrettyä ja takavarikoi kaukosäätimen paristot. Bart kuitenkin ottaa Homerin työkalupakista plutoniumia, laittaa sen kaukosäätimeen ja käynnistää television. Kinastellessaan kaukosäätimestä he painavat vahingossa "Enter"-nappia, ja he siirtyvät piirrettyyn. Aluksi piirretty huvittaa heitä, mutta kun Tikku ja Takku alkavat yrittää tappaa heitä, he pakenevat peloissaan. Homerin käyttäessä säädintä Bart ja Lisa seikkailevat kanavalta toiselle Tikku ja Takku perässään. Lopulta Homer saa Lisan ja Bartin ulos televisiosta. Tikku ja Takku seuraavat heitä ruudun läpi, mutta ne ovat niin pieniä ja vaarattomia, että Simpsonit päättävät ottaa ne lemmikeikseen.


title: Simpsonit (10. tuotantokausi)

text: Tenava tähtien takaa (Starship Poopers)


title: Simpsonit (10. tuotantokausi)

text:
Maggielle tulee ensimmäinen hammas. Samaan aikaan Maggien jalat irtoavat ja tilalle tulevat lonkerot. Kang ja Kodos saapuvat
Simpsoneiden talolle. Marge kertoo Kangin olevan Maggien isä. Marge siepattiin kaksi vuotta sitten ja Kang pisti Margen raskaaksi jonkinlaisella sädeaseella. Tulee riitaa kummalle lapsi kuuluu, Kangille ja Kodosille vai Simpsoneille. He virailevat jopa Jerry Springerin Show’ssa, mutta tuloksetta. Lopulta Maggie jää Simpsoneille kun Kang ja Kodos lähtevät tappamaan poliitikkoja Washingtonissa. Yllättäen Maggie kuitenkin alkaa puhua Kangin äänellä ja nauraa ilkeästi.Homer joutuu liitovarjo-onnettomuuteen ja putoaa vahingossa Hollywood-pari Kim Basingerin ja Alec Baldwinin salaiseen kotiin. Tähdet palkkaavat Homerin henkilökohtaiseksi avustajakseen sillä ehdolla, ettei Homer kerro heidän sijainnistaan kellekään. Siitä huolimatta Homer kertoo heistä vahingossa ystävilleen Lennylle, Carlille ja Moelle Moen kapakassa istuessaan. Seurauksena tähdet katkaisevat välinsä Homerin kanssa.


title: Simpsonit (10. tuotantokausi)

text:
Homer perustaa asuntovaunuun Hollywood-tähtiä halventavan museon, jossa hän myy kaikkia Kimiltä, Alecilta ja heidän ystävältään Ron Howardilta hänelle jääneitä tavaroita. Tähdet alkavat kuitenkin katua tapaa, jolla kohtelivat ystäväänsä, joten he päättävät pyytää Homerilta anteeksi. Nähtyään Homerin bisneksen portin edessä he lähtevät ajamaan tätä takaa ja haastavat hänet oikeuteen. Lopputuloksena Homerin pitää pysyä vähintään 800:n kilometrin päässä mistä tahansa julkimosta.Homer tajuaa, ettei hän tiedä, mitä nimikirjain "J" tarkoittaa hänen nimessään Homer J. Simpson. Homer löytää tiensä hippiyhteisöön, jossa hänen äitinsä eli joskus, ja saa selville J:n tarkoittavan Jayta. Homer päättää alkaa elää hippityyliin Seth- ja Munchie-nimisten hänen äitinsä vanhojen ystävien kanssa. Homer saa kuitenkin pian tietää, että Sethilla ja Munchiella on appelsiinimehubisnes, jolla he rahoittavat hippielämänsä. Pian Homer saa huomata, ettei hänestä ole hipiksi, ja asiat palaavat takaisin normaaleiksi.Simpsonit menevät kauppaan sunnuntaikirkon jälkeen. Lisa etsii pakastimesta Homerille jäätelöä, mutta saa flunssan. Lisa jää koukkuun Bartin Dash Dingo-peliin ja joutuu lunttaamaan selvitäkseen kokeesta. Lisan arvosanan ansiosta koulu saa apurahaa, joka tekisi hyvää koululle.
Lisa joutuu päättämään ollako rehellinen vai saada koulu hyväksi. Kotona Homer kasvattaa Nipsu-hummeriaan syödäkseen sen, mutta siitä tuleekin Homerin lemmikki. Nipsu paistuu liian kuumassa kylvyssä ja Homer syö sen surullisena.Ukin munuaiset räjähtävät ja Homer päättää lahjoitta toisen omistaan. Hän kuitenkin jänistää ennen leikkausta ja pakenee "Kadonneiden sielujen" laivaan. Homer kertoo laivassa tarinan ukin munuaisista ja laivan matkustajat järkyttävät. Homer heitetään mereen ja hän huuhtoutuu rantaan. Homer palaa luovuttamaan munuaista, mutta pakenee taas ja jää auton alle. Homer herää ja tajuaa, että toinen hänen munuaisistaan on poissa. Tohtori Hibbert kertoo, että ukille annettiin Homerin munuainen, kun hän oli sairaalassa.


title: Simpsonit (10. tuotantokausi)

text: Homer, Bart ja joukko miehiä ympäri Springfieldiä lähtee Miamiin katsomaan Super Bowlia, mutta perille päästessään he huomaavat heidän lippujensa olevan väärennöksiä. Lopputuloksena heidät lukitaan "Super Bowl -vankilaan". Heidän onnistuu paeta sellistään, ja he pääsevät VIP-aitioon katsomaan peliä. Lopulta he joutuvat pelaajien sekaan ja Homer päätyy heiluttelemaan voittopokaalia pukuhuoneessa.


title: Simpsonit (10. tuotantokausi)

text: Simpsoneiden kotona Marge ja Lisa yrittävät keksiä jotain tekemistä tylsyyden keskelle. He löytävät "Vincent Pricen munanmaalaussetin", ja he alkavat maalata munia. Heille selviää kuitenkin, ettei paketista löydy jalkoja. Vaikka laatikko onkin vuodelta 1967, kaksikko päättää silti tilata jalat.Homer huomaa, että TV-ohjelman hahmolla on sama nimi kuin hänellä. Hahmo muutetaan kuitenkin pilottijakson jälkeen lihavaksi, kömpelöksi idiootiksi. Homer alkaa hävetä nimeään ja päättää vaihtaa sen. Hän löytääkin hiustenkuivaajan kyljestä nimen "Max Power" ja päättää muuttaa sen siksi. Tämän jälkeen herra Burns, Marge ja "Max" kutsutaan juhliin, jossa he tapaavat paljon kuuluisia ihmisiä. Juhlien tarkoitus oli kuitenkin suojella punapuita, ja Marge ja Max joutuvatkin heidän mukaansa, ja heidät köytetään puihin kettingeillä. Maxin onnistuu kuitenkin kaataa kaikki puut ketjullaan juostessaan pakoon Eddie- ja Lou-poliiseja. Tapahtuman jälkeen Max päättää muuttaa nimensä takaisin Homeriksi.Apun Manjula-vaimo väittää miehen jättävän hänet täysin vaille huomiota, joten Apu päättää hemmotella vaimoaan mitä mielikuvituksellisimmilla ja kauniimmilla ystävänpäivälahjoilla. Lopuksi Apu päättää kirjoittaa rakkauskirjeen taivaalle. Muut Springfieldin miehet päättävät sabotoida tämän aikeen. Kun kone alkaa kirjoittaa viestiä "I ♥ U MANJULA", Homerin onnistuu leikata viesti muotoon "I ♥ U". Homer itse saa Margen rakkauden takaisin hyppäämällä lentokoneesta ruusujen peitossa. Muut springfieldiläisnaiset käsittävät Apun viestin viestinä omalta rakkaaltaan.Homer ostaa SUVin mutta huomattuaan sen olevan "naisten auto", hän lahjoittaa sen Margelle. Uuden autonsa huumassa Margelle kehittyy hallitsematon ajoraivo. Hän päätyy menettämään ajokorttinsa epäonnistuttuaan ajokokeessa ja törmättyään vankilaan. Hänen ajoraivoaan kuitenkin tarvitaan, kun Homer vapauttaa vahingossa kaikki eläintarhan sarvikuonot.Homer, Lisa ja Bart menevät museoon, jossa Homer nuolaisee parlamenttiä, josta hänelle tulisi 10 tonnin sakot, mutta museon omistama puhelinyhtiö ymmärtää, ettei raha kasva puussa. Joten Simpsoneiden talon päälle tulee puhelintorni ja tornin laitteistot tulevat Lisan huoneen sisälle, joten Lisan pitää muuttaa Bartin kanssa samaan huoneeseen. Marge kuuntelee itkupuhelimella muiden puheluja. Lisaa alkaa sattumaan mahaan ja Homer vie hänet Dr Hibbertin luo. Dr Hibbert sanoo, että Lisan mahakivut johtuvat sterssistä. Lisa ja Homer menevät intialaiseen kauppaan, jossa he menevät säiliöihin rentoutumaan. Bart ja Milhouse tekevät jekun Margelle ja Marge lyö itkupuhelimella Milhousea päähän.


title: Simpsonit (10. tuotantokausi)

text: Homer syö kilpaa pihviä rekkakuskin kanssa. Rekkakuski voittaa, mutta kuolee nautamyrkytykseen hetkeä myöhemmin. Homer ja Bart aikovat viedä tämän lastin perille. Tulee kiire ja Homer nukahtaa rattiin. Rekalle ei kuitenkaan käy kuinkaan, kiitos rekkaan asennetun automaattiajojärjestelmän. Homer paljastaa järjestelmästä kaikille ja toiset rekkakuskit pelkäävät menettävänsä työkeikkansa ja he yrittävät pysäyttää Homerin. Kotona Marge ja Lisa päättävät ostaa uuden ovikellon, ja sopiva ovikello löytyykin, mutta kukaan ei soita sitä. Kun Lisa soittaa ovikelloa se ei lakkaa enää soimasta. Pian kaikki Springfieldin asukkaat kärsivät Simpsonien uudesta ovikellosta.


title: Simpsonit (10. tuotantokausi)

text:
On kuuma kirkkopäivä. Koska saarna on niin pitkäveteinen, perhe nukahtaa ja alkaa nähdä raamatullisia unia.
Kun taiteenostaja näkee Homerin epäonnistuneen yrityksen rakentaa tiiligrilli, hän uskoo sen olevan mestariteos ja Homer julistetaan taiteilijaksi, ja hän alkaa kanavoida raivoaan uusiin töihinsä. Hän myös ystävystyy monien taiteilijoiden kanssa. Marge, joka on yrittänyt päästä pinnalle taiteilijana jo vuosia, tulee kateelliseksi Homerin helposta menestyksestä. Kuitenkin, kun Homer suunnittelee näyttelyn, hänen kollegansa syyttävät häntä muuntautumiskyvyttömäksi.


title: Simpsonit (10. tuotantokausi)

text: Inspiraation puuskassa Homer aiheuttaa Springfieldiin tulvan ja laittaa eläimille snorkkelit päähän. Yllättäen Springfield näkee tämänkin mestariteoksena, ja kaikki alkavat nauttia Springfieldin uusista kanaaleista.Pilattuaan Springfieldin mahdollisuuden järjestää Olympiakisat Bart käsketään yhdyskuntapalveluun Springfieldin vanhainkotiin. Sillä välin Homer käynnistää uusimman rikkauksientekosuunnitelman ja alkaa myydä jousia, joita aiottiin käyttää Olympialaisten maskottina. Suunnitelma epäonnistuu, kun kaupunki saa tietää Bartin olevan vastuussa ohimenneestä mahdollisuudesta.


title: Simpsonit (10. tuotantokausi)

text: Bart kyllästyy vanhainkodissa siihen, kuinka vähän vanhukset saavat tehdä, ja hän vie heidät veneretkelle. Vanhukset pitävät retkestä siihen asti, kun heidän veneensä törmää herra Burnsin purjeveneeseen.Toinen miljonääri, Arthur Fortune, kaappaa Springfieldin sydämet itselleen antamalla jokaiselle yhden dollarin, jolloin herra Burns alkaa etsiä tapoja julkisuuskuvansa kiillottamiseksi ja hän palkkaa Homerin avustamaan häntä siinä. Kuitenkin hänen suunnitelmansa epäonnistuu: kun hän käskee Homerin heittää hopeakolikoita ihmisille, he loukkaantuvat painavista kolikoista.


title: Simpsonit (10. tuotantokausi)

text: Viimeisenä vaihtoehtonaan Burns päättää siepata Loch Nessin hirviön. Kuitenkin jopa tämä suunnitelma epäonnistuu, kun hirviö paljastuukin suloiseksi ja hellyttäväksi. Burns antaa lopulta Nessielle työn kasinoltaan, kun Homer sanoo, että vihattujen ihmisten ei tarvitse tehdä mitään muiden ihmisten hyväksi.


title: Simpsonit (10. tuotantokausi)

text: Vierailevat näyttelijät: Michael McKean


title: Vaimoni on noita (elokuva)

text:
Vaimoni on noita on Yhdysvalloissa vuonna 2005 valmistunut elokuva, joka perustuu samannimiseen tv-sarjaan.
Elokuvan pääosia näyttelevät Nicole Kidman, Michael Caine ja Will Ferrell.


title: Vaimoni on noita (elokuva)

text: Elokuva on saanut 5 Razzie-ehdokkuutta sekä Teen Choice Award ja Young Artist Award -ehdokkuudet.


title: Vaimoni on noita (elokuva)

text:
Isabel Bigelow, noita, (Nicole Kidman) saapuu Kaliforniaan suunnitelmissa normaali elämä ilman loitsuja. Samaan aikaan, Hollywoodissa, itsekeskeinen näyttelijä Jack Wyatt (Will Ferrell) yrittää saada mainetta elokuva-alalla esittämällä Darrinia uudestaan kuvatussa televisiosarjassa "Vaimoni on noita". Kun Jack sattumalta tapaa Isabelin, hän päättää välittömästi kutsua hänet Samanthan rooliin. Hänen toinen motiivinsa on saada rooliin epätunnettu näyttelijä, jotta mies voi itse jättää suorituksellaan näyttelijättären varjoonsa ja saada suosion itse.
Kun Isabel saa miehen oikean motiivin selville, hän suuttuu, ja hänen tätinsä kiroaa miehen. Kirous ei onnistukkaan vaan se pitää purkaa. Mutta Isabel on rakastunut Jackiin ja päättää kertoa tälle totuuden itsestään.


title: Mac OS X Tiger

text: Mac OS X Tiger (versio 10.4) on Applen Macintosh-tietokoneiden käyttöjärjestelmän, Mac OS X:n, viides pääjulkaisu. Tiger julkistettiin Mac OS X 10.3 Pantherin seuraajana yleisölle 29. huhtikuuta 2005. Panther julkaistiin 18 kuukautta aikaisemmin, ja Mac OS X 10.5 Leopard, Tigerin seuraaja, 30 kuukautta myöhemmin.


title: Mac OS X Tiger

text: Uudistuksia olivat muun muassa Spotlight-niminen hakujärjestelmä, uusi versio Safarista, sekä Dashboard.


title: Mac OS X Tiger

text: Ilmestyessään Tiger toimi vain PowerPC-koneissa, mutta Intel-versio käyttöjärjestelmästä julkistettiin Intel-pohjaisten Macintoshien mukana (versio 10.4.4). Intel-versiota ei myyty erillisenä.


title: Mac OS X Tiger

text:
PowerPC-version järjestelmävaatimukset Macintosh-koneessa, jossa:
¹ Versioissa 10.4.5–10.4.11 ensin mainittu PowerPC- ja toinen Intel-versio.